<p>জাহাঙ্গীরনগর বিশ্ববিদ্যালয়ে (জাবি) &lsquo;তথ্যসমৃদ্ধ বাংলাদেশ বিনির্মাণে ইয়ুথ-ফোকাস মিডিয়া ও ইনফরমেশন লিটারেসি&rsquo; শীর্ষক উদ্যোগের আওতায় দিনব্যাপী এক প্রশিক্ষণ কর্মসূচি অনুষ্ঠিত হয়েছে।</p>

<p>সোমবার (৬ এপ্রিল) বিশ্ববিদ্যালয়ের ওয়াজেদ মিয়া বিজ্ঞান গবেষণা কেন্দ্রের সেমিনার হলে এই কর্মশালার আয়োজন করা হয়।</p>

<p>প্রশিক্ষণ কর্মসূচিতে অতিথি হিসেবে উপস্থিত ছিলেন জাহাঙ্গীরনগর বিশ্ববিদ্যালয়ের পরিবেশ বিজ্ঞান বিভাগের অধ্যাপক এবং শিক্ষার্থী কল্যাণ ও পরামর্শদান কেন্দ্রের পরিচালক মো. জামাল উদ্দিন রুনু। এ সময় আরও উপস্থিত ছিলেন বিশ্ববিদ্যালয়ের প্রাণিবিদ্যা বিভাগের অধ্যাপক এবং বিশিষ্ট বন্যপ্রাণী ও পরিবেশ গবেষক ড. মো. মনোয়ার হোসেন।</p>

<p>&lsquo;মিডিয়া অ্যান্ড ইনফরমেশন লিটারেসি&rsquo; (এমআইএল) শিরোনামের এই প্রশিক্ষণে বিশ্ববিদ্যালয়ের বিভিন্ন বিভাগের শিক্ষার্থীরা অংশগ্রহণ করেন। বর্তমান তথ্য-প্রযুক্তির যুগে তথ্যের সঠিক ব্যবহার নিশ্চিত করা এবং অপপ্রচার ও গুজব রোধে তরুণ সমাজকে দক্ষ ও সচেতন করতেই এই উদ্যোগ নেওয়া হয়েছে।</p>

<p>প্রশিক্ষণ কর্মশালাটি পরিচালনা করেন বিশ্ববিদ্যালয়ের তিন বিশিষ্ট শিক্ষক&mdash; ফার্মেসী বিভাগের অধ্যাপক ড. সাকিবা ইয়াসমিন, জার্নালিজম অ্যান্ড মিডিয়া স্টাডিজ বিভাগের সহযোগী অধ্যাপক আমিনা ইসলাম এবং ফার্মেসি বিভাগের সহযোগী অধ্যাপক এম সালাহউদ্দিন ভূঁইয়া।</p>

<p>প্রশিক্ষণ সেশনগুলোতে আধুনিক ডিজিটাল বিশ্বের বিভিন্ন চ্যালেঞ্জ ও সম্ভাবনা নিয়ে বিস্তারিত আলোচনা করা হয়। এর মধ্যে উল্লেখযোগ্য ছিল, কৃত্রিম বুদ্ধিমত্তার (AI) যুগে সামাজিক যোগাযোগ মাধ্যমের দায়িত্বশীল ব্যবহার, ব্যক্তিগত তথ্যের সুরক্ষা ও গোপনীয়তা এবং টেকসই উন্নয়ন লক্ষ্যমাত্রা (SDG) অর্জনে মিডিয়া লিটারেসির ভূমিকা। এ ছাড়া ইন্টারনেটে ছড়িয়ে পড়া গুজব, অপপ্রচার ও ঘৃণামূলক বক্তব্য (Hate Speech) মোকাবিলায় শিক্ষার্থীদের বিশেষ দক্ষতা বৃদ্ধির ওপর গুরুত্বারোপ করা হয়।</p>

<p>ইউনেস্কো (UNESCO), মিলনেটবিডি (MILNetBD) এবং জাতিসংঘ নির্বাচনি প্রকল্পের সহায়তায় আয়োজিত এই কর্মসূচিতে আন্তর্জাতিক সহযোগী হিসেবে যুক্ত ছিল অস্ট্রেলিয়ান এইড, জাপান, নরওয়ে, সুইডেন এবং ইউকে ইন্টারন্যাশনাল ডেভেলপমেন্ট।</p>

<p>দিনব্যাপী প্রশিক্ষণ শেষে শিক্ষার্থীদের &lsquo;স্টুডেন্ট সোশ্যাল অ্যাকশন ফেলোশিপ&rsquo; সম্পর্কে ব্রিফিং প্রদান করা হয়। এর মাধ্যমে শিক্ষার্থীরা তাদের অর্জিত জ্ঞান মাঠপর্যায়ে সামাজিক সচেতনতা বৃদ্ধিতে কাজে লাগানোর সুযোগ পাবেন।</p>