<p>পবিত্র রমজানের চেতনাকে সামনে রেখে ব্যতিক্রমী এক উদ্যোগ নিয়েছে পরিবেশবাদী সংগঠন, পরিবেশ ও প্রকৃতির পাঠশালা।&nbsp;</p>

<p>জেলার ভদ্রঘাট এলাকায় সংগঠনটির আয়োজিত ইফতার মাহফিলে প্লাস্টিক ও একবার ব্যবহারযোগ্য থালা-বাসনের পরিবর্তে ব্যবহার করা হয়েছে কলাপাতা। আয়োজকদের ভাষ্য, ছোট এই পদক্ষেপই বড় সচেতনতার বার্তা বহন করে।</p>

<p>অনুষ্ঠানে সংগঠনের সদস্য, স্থানীয় পরিবেশকর্মী, শিক্ষার্থী ও সচেতন নাগরিকরা অংশ নেন। রমজান মাস সংযম ও আত্মশুদ্ধির শিক্ষা দেয় উল্লেখ করে আয়োজকরা বলেন, অপচয় ও প্লাস্টিক দূষণ কমানোর ভাবনা থেকেই এই আয়োজন। কলাপাতা প্রাকৃতিক, সহজে মাটিতে মিশে যায় এবং গ্রামীণ ঐতিহ্যের অংশ হওয়ায় এটি পরিবেশবান্ধব বিকল্প হিসেবে কার্যকর।</p>

<p>অংশগ্রহণকারীরা কলাপাতায় পরিবেশিত ইফতার গ্রহণ করে সন্তোষ প্রকাশ করেন। তাদের মতে, সামাজিক ও ধর্মীয় আয়োজনে এ ধরনের উদ্যোগ সময়োপযোগী এবং অনুসরণযোগ্য।</p>

<p>সংগঠনের সমন্বয়ক ও প্রতিষ্ঠাতা মাহবুবুল ইসলাম পলাশ বলেন, প্লাস্টিক বর্জ্য এখন বড় পরিবেশগত সংকট। মানুষকে সচেতন করতেই এমন প্রতীকী আয়োজন।&nbsp;</p>

<p>তিনি জানান, ভবিষ্যতেও বৃক্ষরোপণ, প্লাস্টিক বর্জ্য হ্রাস এবং পরিবেশ শিক্ষায় নানা কর্মসূচি চলবে।</p>

<p>অনুষ্ঠানে বক্তারা বলেন, সামাজিক পরিবর্তন শুরু হয় ছোট উদ্যোগ থেকে। ধর্মীয় ও সামাজিক আয়োজনে পরিবেশবান্ধব উপকরণের ব্যবহার বাড়লে টেকসই উন্নয়নের পথ আরও সুগম হবে।</p>

<p>আয়োজকদের প্রত্যাশা, এই উদ্যোগ অন্য সংগঠন ও ব্যক্তিদেরও পরিবেশ সুরক্ষায় এগিয়ে আসতে অনুপ্রাণিত করবে।</p>