<p>বর্ণাঢ্য আয়োজনে নানা শ্রেণি, পেশা, সংস্কৃতি কর্মী ও রাজনীতিকদের উপস্থিতিতে খুলনার জন্মদিন উদযাপিত হয়। ঢাক-ঢোল ও বাদ্যযন্ত্র বাজিয়ে বের হয় আনন্দ শোভাযাত্রা। বৃহত্তর খুলনা উন্নয়ন সংগ্রাম সমন্বয় কমিটি খুলনার ১৪৫তম জন্মদিন পালন করে।</p>

<p>শনিবার (২৫ এপ্রিল) সকালে নগরীর শীববাড়ি মোড়ে দিনব্যাপী কর্মসূচির উদ্বোধন করেন কেসিসির প্রশাসক ও প্রধান অতিথি নজরুল ইসলাম মঞ্জু। আলোচনায় সভাপতিত্ব করেন আয়োজক কমিটির সভাপতি শেখ আশরাফ উজ জামান।</p>

<p>আলোচনায় অংশ নেন স্থানীয় সংসদ সদস্য এড. শেখ জাহাঙ্গীর হুসাইন হেলাল, জেলা পরিষদের প্রশাসক এস এম মনিরুল হাসান বাপ্পী, নগর বিএনপির সভাপতি শফিকুল আলম মনা ও নগর জামায়াতে ইসলামীর আমির অধ্যাপক মো. মাহাফুজুর রহমান।</p>

<p>উল্লেখ্য, ১৮৪২ সালে ভৈরব-রূপসাবিধৌত নয়াবাদ থানা ও কিসমত খুলনাকে কেন্দ্র করে নতুন জেলার সদর দপ্তর স্থাপিত হয় খুলনায়। খুলনা মহকুমা প্রতিষ্ঠিত হওয়ার পর ব্রিটিশদের প্রশাসনিক এলাকা বৃদ্ধি ও ভৌগোলিক অবস্থার কারণে খুলনা গুরুত্বপূর্ণ হয়ে ওঠে।</p>