<p>নওগাঁ সদর উপজেলার শিকারপুর ইউনিয়নের ৭ নম্বর ওয়ার্ডের নামা শিকারপুর গ্রামের মানুষের দীর্ঘদিন ধরে প্রায় ২ কিলোমিটার মাটির সড়কটি নিয়ে ভোগান্তিতে রয়েছে। বৃষ্টির মৌসুমে এ সড়কটি এতটাই কর্দমাক্ত হয়ে পড়ে যে, চলাচল প্রায় অসম্ভব হয়ে যায়। বছরের পর বছর ধরে এই ভোগান্তি সঙ্গী করেই দিন গুনছেন বিল অঞ্চলের হাজারো মানুষ।</p>

<p>শিকারপুর ইউনিয়নের সরাইল রোড থেকে শেখারপুর বাজার হয়ে নামা শিকারপুর বাজার ও রঘুনাথপুর থেকে কান্তাহারের মোড় পর্যন্ত বিস্তৃত এই সড়কটি খানাখন্দে ভরা। শুকনো মৌসুমে কোনোমতে চলাচল করা গেলেও বর্ষা এলেই রাস্তাটি রূপ নেয় কাদা-পানির ফাঁদে। ভ্যান চলাচল সীমিত হয়ে পড়ে, অনেক চালক ঝুঁকি নিতে চান না। ফলে জরুরি প্রয়োজনে যাতায়াত করাও হয়ে ওঠে দুঃসাধ্য।</p>

<p>এলাকাবাসীর অভিযোগ, বছরের পর বছর ধরে রাস্তাটি সংস্কারের আশ্বাস মিললেও বাস্তবে দৃশ্যমান কোনো উদ্যোগ নেই। বর্ষা এলেই সবচেয়ে বেশি বিপাকে পড়েন স্কুলগামী শিক্ষার্থী, অসুস্থ রোগী, কৃষক ও খেটে খাওয়া মানুষ।</p>

<p>স্থানীয় ভ্যানচালক মঈনুল ইসলাম (৪০) বলেন, &lsquo;এই রাস্তা ভালো হলে আমাদের জীবিকা অনেক সহজ হতো। বর্ষাকালে ভ্যান চালানো যায় না, কাঁদা-পানিতে আটকে পড়তে হয়। ঠিকমতো যাতায়াত না হওয়ায় আয়ও কমে যায়। কাঁদামাটির এই দুর্ভোগ আর সহ্য হয় না। দ্রুত রাস্তাটি পাকা করার জন্য সবার সহযোগিতা চাই।&rsquo;</p>

<p>স্থানীয় বাসিন্দা ইদ্রিস আলী (৩৫) বলেন, &lsquo;এটি আমাদের দীর্ঘদিনের ভোগান্তির কারণ। বিল এলাকার এই রাস্তাটি সংস্কার হলে যোগাযোগ ব্যবস্থায় বড় পরিবর্তন আসবে। সাধারণ মানুষের দুর্ভোগ কমবে। সরকারের কাছে আমাদের একটাই দাবি&mdash;দ্রুত এই রাস্তাটি সংস্কার করা হোক।&rsquo;</p>

<p>গৃহবধূ রেনুকা জানান, &lsquo;অনেক বছর ধরে রাস্তার এমন অবস্থা দেখে আসছি। বৃষ্টি হলে ঘর থেকে বের হওয়াই কষ্টকর। রাস্তা হলে আমাদের চলাফেরা অনেক সহজ হবে। কবে এই দুর্দশার অবসান হবে, জানি না।&rsquo;</p>

<p>স্থানীয় বাসিন্দা বিউটি বলেন, &lsquo;আগে রাস্তা আরও খারাপ ছিল। পরে মাটি কাটা হলেও টেকসই কোনো কাজ হয়নি। এখন যদি ভালোভাবে পাকা করা হয়, তাহলে আমাদের দুর্ভোগ অনেকটাই কমবে।&rsquo;</p>

<p>এলাকাবাসী অভিযোগ, বর্ষা মৌসুমে কাদা-পানির মধ্যে ঝুঁকি নিয়ে চলাচল করতে গিয়ে প্রায়ই দুর্ঘটনার আশঙ্কা থাকে। বিশেষ করে শিশু ও অসুস্থ রোগী নিয়ে চলাচল করতে পরিবারগুলোকে পড়তে হয় চরম বিপাকে।</p>

<p>এদিকে স্থানীয় সরকার বিভাগ নওগাঁর সংশ্লিষ্টরা বলছেন, রাস্তাটির সার্ভে করা হয়েছে। অনুমোদনের জন্য ঢাকায় সকল কাগজপত্র পাঠানো হয়েছে। অনুমোদন হলে দ্রুত কাজটি শুরু করা হবে। &nbsp;</p>

<p>এলাকাবাসীর প্রত্যাশা, দ্রুত এই গুরুত্বপূর্ণ সড়কটি পাকা হলে বিল অঞ্চলের মানুষের দীর্ঘদিনের ভোগান্তির অবসান ঘটবে এবং যোগাযোগ ব্যবস্থায় আসবে নতুন গতি।</p>