<p>নারায়ণগঞ্জের সোনারগাঁয়ে ভুল প্রশ্নপত্র দিয়ে এসএসসি পরীক্ষা নেওয়ার অভিযোগ উঠেছে। পরে সঠিক প্রশ্নপত্র দিয়ে দেড় ঘণ্টা সময় বাড়িয়ে ২টা ৪০ মিনিট পর্যন্ত পরীক্ষা নেওয়া হয়।</p>

<p>মঙ্গলবার (২১ এপ্রিল) উপজেলার কাঁচপুর ওমর আলী উচ্চবিদ্যালয় কেন্দ্রে এ ঘটনা ঘটে। এ ঘটনায় কেন্দ্রসচিব মতিন সরকারকে অব্যাহতি দেওয়া হয়েছে।</p>

<p>শিক্ষার্থীরা জানায়, কাঁচপুর ওমর আলী উচ্চবিদ্যালয়ের কেন্দ্রে সকাল ১০টায় পরীক্ষা শুরু হওয়ার পর তিনটি কক্ষে ১৭৭ জন শিক্ষার্থীকে ২০২৫ সালের প্রশ্ন দেওয়া হয়। শিক্ষার্থীরা বিষয়টি কক্ষে দায়িত্বরত শিক্ষককে অবহিত করার পরও তিনি কোনো ব্যবস্থা নেননি। পরে বেলা সাড়ে ১১টায় তাদের পরীক্ষার প্রশ্ন পরিবর্তন করে ২০২৬ সালের প্রশ্ন দিয়ে দেড় ঘণ্টা সময় বাড়ানো হয়। তবে নতুন করে নির্ধারিত সময় পার হওয়ার আগেই শিক্ষকেরা খাতা নিয়ে নেন বলে অভিযোগ করে শিক্ষার্থীরা।</p>

<p>অভিভাবকেরা অভিযোগ করে বলেন, &lsquo;পরীক্ষার কেন্দ্রসচিবের দায়িত্বহীনতার কারণে এমন ঘটনা ঘটে? পরীক্ষায় আমাদের সন্তানদের কিছু হলে এর দায়ভার সরকারকেই নিতে হবে। আমরা জড়িতদের দৃষ্টান্তমূলক শাস্তি দাবি করছি।&rsquo;</p>

<p>ভুক্তভোগী এসএসসি পরীক্ষার্থীরা বলেন, &lsquo;আমরা বারবার বলার পরও শ্রেণি শিক্ষকেরা কর্ণপাত করেননি। পরে দেড় ঘণ্টা সময় অতিবাহিত হওয়ার পর ২০২৬ সালের প্রশ্ন দেওয়া হয় এবং ১ ঘণ্টা ২৫ মিনিট সময় বাড়িয়ে দেয়।&rsquo;</p>

<p>কাঁচপুর ওমর আলী উচ্চবিদ্যালয়ের প্রধান শিক্ষক ও কেন্দ্রসচিব মতিন সরকার বলেন, এটা আসলে অনাকাঙ্ক্ষিত ভুল। পরে দেড় ঘণ্টা সময় বাড়িয়ে ২০২৬ সালের প্রশ্ন দেওয়া হয়।</p>

<p>সোনারগাঁ উপজেলা নির্বাহী কর্মকর্তা (ইউএনও) আসিফ আল জিনাত বলেন, বিষয়টি জানার পরে ঢাকা বোর্ডের চেয়ারম্যানের সঙ্গে কথা বলে সময় বাড়িয়ে পরীক্ষা নেওয়া হয়েছে। এ ঘটনায় ইতোমধ্যে কেন্দ্রসচিবকে অব্যাহতি দেওয়া হয়েছে।</p>