<p>নাটোরের নলডাঙ্গা উপজেলা এলাকায় বিএনপির দলীয় কার্যালয়ে ভাঙচুরের অভিযোগ উঠেছে। অভিযোগের তীর কার্যক্রম নিষিদ্ধ ঘোষিত বাংলাদেশ আওয়ামী লীগ-এর স্থানীয় নেতাকর্মীদের দিকে।</p>

<p>সোমবার (২৩ ফেব্রুয়ারি) সন্ধ্যার পর উপজেলার ছাতারভাগ এলাকায় এ ঘটনা ঘটে বলে স্থানীয় সূত্রে জানা গেছে।</p>

<p>স্থানীয় বিএনপি নেতাকর্মীরা জানান, সোমবার সন্ধ্যার দিকে একদল ব্যক্তি হঠাৎ করে ইউনিয়নের ৯ নম্বর ওয়ার্ড বিএনপির কার্যালয়ে প্রবেশ করে ভাঙচুর চালায়। এ সময় কার্যালয়ের চেয়ার-টেবিল, দলীয় নেতাকর্মীদের ছবি ও ব্যানার ক্ষতিগ্রস্ত হয়। ঘটনার পরপরই অভিযুক্তরা দ্রুত ঘটনাস্থল ত্যাগ করেন বলে দাবি তাদের।</p>

<p>৯ নম্বর ওয়ার্ড যুবদলের সভাপতি রাকিব অভিযোগ করে বলেন, স্থানীয় আওয়ামী লীগ কর্মী আরিফুল ইসলাম আরিফ, মোকলেসুর রহমান, কাসেমসহ আরও কয়েকজন এ ঘটনার সঙ্গে জড়িত। তিনি ঘটনার তীব্র নিন্দা জানিয়ে জড়িতদের দ্রুত গ্রেপ্তার ও দৃষ্টান্তমূলক শাস্তির দাবি জানান।<br />
তবে অভিযোগ অস্বীকার করেছেন উপজেলা আওয়ামী লীগের সভাপতি আব্দুস শুকুর। তিনি বলেন, আওয়ামী লীগের কোনো নেতাকর্মী এ ঘটনার সঙ্গে জড়িত নন। একটি মহল রাজনৈতিকভাবে দলকে জড়াতে অপচেষ্টা চালাচ্ছে বলেও দাবি করেন তিনি।</p>

<p>এ বিষয়ে নলডাঙ্গা থানার ভারপ্রাপ্ত কর্মকর্তা (ওসি) নূরে আলম বলেন, খবর পেয়ে পুলিশ ঘটনাস্থল পরিদর্শন করেছে। বিষয়টি তদন্ত করে প্রয়োজনীয় আইনগত ব্যবস্থা নেওয়া হবে। তবে এখন পর্যন্ত এ ঘটনায় কোনো লিখিত অভিযোগ পাওয়া যায়নি।</p>

<p>ঘটনাকে কেন্দ্র করে এলাকায় রাজনৈতিক উত্তেজনা বিরাজ করছে। পরিস্থিতি স্বাভাবিক রাখতে আইনশৃঙ্খলা বাহিনী সতর্ক অবস্থানে রয়েছে বলে জানা গেছে।</p>