<p>মার্কিন প্রেসিডেন্ট&nbsp;ডোনাল্ড ট্রাম্প ট্রুথ সোশ্যালে মাদুরোর হাত ও চোখ বাঁধা একটি নতুন ছবি শেয়ার করেছেন। ট্রাম্পের দাবি অনুযায়ী, নিকোলাস মাদুরোকে এই ছবিতে &lsquo;ইউএসএস ইও জিমা&rsquo; জাহাজে দেখা যাচ্ছে।</p>

<p>ফক্স নিউজকে দেওয়া এক সাক্ষাৎকারে ট্রাম্প বলেছিলেন, এই জাহাজটি ভেনেজুয়েলার আটককৃত প্রেসিডেন্ট মাদুরোকে যুক্তরাষ্ট্রে নিয়ে আসছে।</p>

<p>ছবিটিতে মাদুরোর মতো দেখতে একজনকে দেখা যাচ্ছে, যার কানে হেডফোন, চোখে মাস্ক রয়েছে এবং তিনি একটি ধূসর রঙের ট্র্যাকসুট পরে আছেন।</p>

<p>মার্কিন সংবাদমাধ্যম সিবিএস নিউজ জানিয়েছে, ভেনেজুয়েলা সরকারের প্রশাসনে থাকা মার্কিন গোয়েন্দা সংস্থা সিআইএর একজন তথ্যদাতা মার্কিন বাহিনীকে নিকোলাস মাদুরোর অবস্থান শনাক্ত করতে সাহায্য করেছেন। এই তথ্যের ভিত্তিতেই মার্কিন সেনাবাহিনীর এলিট &lsquo;ডেল্টা ফোর্স&rsquo; তাকে গ্রেপ্তার করতে সক্ষম হয়। সর্বপ্রথম এ খবরটি নিউ ইয়র্ক টাইমস প্রকাশ করেছে।</p>

<p>সূত্রের বরাত দিয়ে সিবিএস নিউজের খবরে বলা হয়, এই হিউম্যান ইন্টেলিজেন্স বা মানব উৎসটি ছিল একটি বিশাল গোয়েন্দা নেটওয়ার্কের অংশ। এর পাশাপাশি আকাশপথে নজরদারি এবং সিগন্যাল ইন্টেলিজেন্সের সাহায্যও নেওয়া হয়েছিল। সিআইএ এবং প্রতিরক্ষা দপ্তরের মধ্যে কয়েক মাসের সূক্ষ্ম পরিকল্পনা ও অংশীদারিত্বের ফলেই এই অভিযানটি সফল হয়।</p>

<p>সিআইএ পরিচালক জন র&zwj;্যাটক্লিফ এর আগে বলেছিলেন যে, সংস্থাটি মাঠ পর্যায়ে মানব তথ্যদাতা বা গোয়েন্দা নিয়োগের বিষয়টিকে সর্বোচ্চ অগ্রাধিকার দেবে।</p>

<p>তবে এই তথ্যদাতার সঙ্গে ঠিক কবে যোগাযোগ করা হয়েছিল বা তাকে কবে নিয়োগ দেওয়া হয়েছিল, তা নিশ্চিত হওয়া যায়নি।</p>