<p>বৌদ্ধ ধর্মাবলম্বীদের প্রধান ধর্মীয় উৎসব &ldquo;শুভ বুদ্ধ পূর্ণিমা-২৫৭০ বুদ্ধাব্দ&rdquo; উপলক্ষে ইসলামী বিশ্ববিদ্যালয়ে (ইবি) প্রদীপ প্রজ্জ্বলন কর্মসূচি পালিত হয়েছে। &nbsp;</p>

<p>শুক্রবার সন্ধ্যায় বিশ্ববিদ্যালয়ের টিএসসিসিতে জুম্ম ছাত্রকল্যাণ সমিতির উদ্যোগে সংশ্লিষ্ট ধর্মাবলম্বী শিক্ষার্থীরা এ কর্মসূচি পালন করেন। ইবাদতের নির্দিষ্ট কক্ষ না থাকায় খোলা আকাশের নিচে আয়োজন করেন তারা। এসময় বিভিন্ন উৎসব ও ধর্মীয় কর্মসূচি পালনের জন্য একটি কক্ষ বরাদ্দের দাবি জানিয়েছেন।</p>

<p>কর্মসূচিতে অনলাইনে যুক্ত হন রাঙ্গামাটি বরকল উপজেলার আন্ধারমানিক এলাকার বিহারের আবাসিক প্রধান বৌদ্ধ ধর্মীয় গুরু করুনাবংশ মহাস্থবীর। উপস্থিত সদস্যরা তাঁর কাছ থেকে পঞ্চশীল গ্রহণ করেন। এ সময় তিনি বুদ্ধের বিভিন্ন বাণী ও উপদেশ তুলে ধরেন।</p>

<p>সংগঠনটির সাধারণ সম্পাদক ও অর্থনীতি বিভাগের শিক্ষার্থী নু মং সিং মারমা বলেন, &ldquo;পবিত্র বুদ্ধ পূর্ণিমা উপলক্ষে সকলের প্রতি আন্তরিক শুভেচ্ছা ও অভিনন্দন জানাই। এই মহান দিনটি মানবজাতির ইতিহাসে এক অনন্য তাৎপর্য বহন করে। কারণ এদিনই মহামতি গৌতম বুদ্ধের জন্ম, বোধিলাভ এবং মহাপরিনির্বাণ সংঘটিত হয়েছিল।&rdquo;</p>

<p>সংগঠনটির সভাপতি ও আইন বিভাগের শিক্ষার্থী মন্টু চাকমা বলেন, &ldquo;এ দিনে গৌতম বুদ্ধ জন্মগ্রহণ, বুদ্ধত্ব লাভ ও মহাপরিনির্বাণ লাভ করেন। এ দিন আমাদের কাছে অত্যন্ত গুরুত্বপূর্ণ। এ দিনে পৃথিবীর সকল জীবের প্রতি মৈত্রী প্রদান করি।&rdquo;</p>

<p>তিনি আরও বলেন, &ldquo;ক্যাম্পাসে বৌদ্ধ ধর্মের বিভিন্ন অনুষ্ঠান পরিচালনার জন্য শ্রদ্ধেয় উপাচার্যের কাছে একটি কক্ষ বরাদ্দের আবেদন জানাই। আশা করি বিষয়টি পজিটিভলি দেখবেন।&rdquo;</p>

<p>অনলাইনে যুক্ত হয়ে বৌদ্ধ ধর্মীয় গুরু করুনাবংশ মহাস্থবীর বলেন, &ldquo;বুদ্ধ পূর্ণিমা বৌদ্ধদের কাছে সবচেয়ে গৌরবময় ও পবিত্র একটি দিন। বুদ্ধের এ ত্রিস্মৃতি বিজরিত বুদ্ধ পূর্ণিমা দিনে জুম্ম ছাত্র কল্যাণ সমিতির এ উদ্যোগকে স্বাগত জানাই। জীবনে নিজের লক্ষ্য পূরণের জন্য একাডেমিক শিক্ষার পাশাপাশি ধর্মীয় শিক্ষাকেও গুরুত্ব দিতে হবে।&rdquo;</p>

<p>উল্লেখ্য, আজ থেকে আড়াই হাজার বছর আগে এই বিশেষ দিনে গৌতম বুদ্ধ জন্মগ্রহণ, বুদ্ধত্ব লাভ ও মহাপরিনির্বাণ লাভ করেন। দিনটি তাই বৌদ্ধ ধর্মাবলম্বীদের কাছে বিশেষ তাৎপর্যপূর্ণ।</p>