<p>ঝিনাইদহের হরিণাকুণ্ডুতে ফেসবুকে মন্তব্য করা নিয়ে দ্বন্দ্বের জেরে আবুল কাশেম (৫৫) নামের এক কৃষকদল নেতাকে পিটিয়ে হত্যার অভিযোগ উঠেছে। বুধবার (২৫ মার্চ) রাত ৮টার দিকে উপজেলার কুল্লাগাছা-ভাতুরিয়া গ্রামে এ ঘটনা ঘটে।</p>

<p>নিহত আবুল কাশেম ওই গ্রামের মৃত আব্দুল লতিফের ছেলে। তিনি কাপাশহাটিয়া ইউনিয়ন কৃষক দলের সাধারণ সম্পাদক।</p>

<p>পুলিশ ও স্থানীয়রা জানায়, সদ্য সমাপ্ত সংসদ নির্বাচনের আগে থেকেই স্থানীয় বিএনপি ও জামায়াত নেতাকর্মীদের মাঝে উত্তেজনা চলে আসছিল। বুধবার সকালে স্থানীয় জামায়াত নেতা প্রবাসী মোতালেব হোসেনের সন্তান হলে সেই ছবি তিনি ফেসবুকে পোস্ট দেয়। সেখানে যুবদল নেতা সাইদুর রহমান বিটু &lsquo;আলহামদুলিল্লাহ&rsquo; বলে কমেন্টস করে। সেই কমেন্টসে নিহত আবুল কাশেমের ভাতিজা লিমন হোসেন বাজে মন্তব্য করে রিপ্লাই দেয়। এ নিয়ে গ্রামের একটি চায়ের দোকানে দুই পক্ষের বাকবিতন্ডা হয়। এরই এক পর্যায়ে দুই পক্ষের মধ্যে মারামারিতে গুরতর আহত হয় আবুল কাশেম। সেখান থেকে তাকে উদ্ধার করে ঝিনাইদহ সদর হাসপাতালে নিয়ে গেলে চিকিৎসক তাকে মৃত ঘোষণা করেন।</p>

<p>স্থানীয় যুবদল নেতা সাইদুর রহমান দাবি করেন, &lsquo;বাজার থেকে বাড়ি ফেরার পথে আবুল কাশেমকে পিটিয়ে হত্যা করে জামায়াত সমর্থিত লোকজন।&rsquo; তিনি বলেন, &lsquo;ঈদের আগে থেকেই গ্রাম্য রেশারেশিতে উত্তেজনার সৃষ্টি হয়। সেই সূত্র ধরে জামায়াত ও আওয়ামী লীগের যৌথ হামলায় আবুল কাশেমকে হত্যা করা হয়।&rsquo;</p>

<p>তবে কাপাশহাটিয়া ইউনিয়নের চেয়ারম্যান শরাফুদ্দৌলা ঝন্টু জানান, &lsquo;তুচ্ছ ঘটনা নিয়ে একই পরিবারের সদস্যদের মধ্যে মারামারি হয়। তবে পরিবারটি বিএনপি জামায়াতে বিভক্ত।&rsquo;</p>

<p>কুল্ল্যাগাছা ভাতুড়িয়া গ্রামের গুলনাহার বেগম অভিযোগ করেন, কিছু লোক তার ছেলে আব্দুল আজিজকে ব্যাপক মারধর করে। পরে সেটি মারামারিতে রূপ নেয়। একপর্যায়ে চাচার ছোড়া ইটের আঘাতে ভাতিজা নিহত হয়েছেন। এ ঘটনার সঙ্গে তার সন্তানেরা জড়িত নয়।</p>

<p>ঝিনাইদহ জেলা যুবদলের সাধারণ সম্পাদক আশরাফুল ইসলাম পিন্টু অভিযোগ করেন, &lsquo;আওয়ামী লীগ ও জামায়াতের যৌথ হামলায় কৃষকদল নেতা নিহত হয়েছেন। এর আগে তারা গান্না ইউনিয়নে তরু মুন্সি নামে একজনকে হত্যা করে। জামায়াত ঝিনাইদহে গুপ্ত হত্যার রাজনীতি শুরু করেছে।&rsquo;</p>

<p>হরিণাকুণ্ডু উপজেলা জামায়াতের আমির বাবুল হোসেন জামায়াতের বিরুদ্ধে উত্থাপিত অভিযোগ অস্বীকার করে জানান, &lsquo;ফেসবুকে স্ট্যাটাস ও মন্তব্য করা নিয়ে একই পরিবারের সদস্যদের মধ্যে মারামারি হয়। এক পর্যায়ে চাচা নাজের মন্ডলের ইটের আঘাতে আবুল কাশেম নিহত হন। এ ঘটনার সঙ্গে কোনো ক্রমেই জামায়াত জড়িত নয়।&rsquo;</p>

<p>হরিণাকুণ্ডু থানার ওসি গোলাম কিবরিয়া জানান, &lsquo;প্রাথমিকভাবে জানতে পেরেছি ফেসবুকে মন্তব্য করা ঘটনাকে কেন্দ্র করে এই হত্যাকাণ্ড ঘটেছে। তবে তদন্ত ছাড়া সঠিকভাবে বলা সম্ভব নয়। এ ঘটনায় এখনো কেউ কোনো অভিযোগ করেনি। মরদেহ ঝিনাইদহ সদর হাসপাতালের মর্গে পাঠানো হয়েছে। পরিস্থিতি নিয়ন্ত্রণে ওই এলাকায় অতিরিক্ত পুলিশ মোতায়েন করা হয়েছে।&rsquo;</p>

<p>ঝিনাইদহের জেলা প্রশাসক আব্দুল্লাহ আল মাসউদ বলেন, &lsquo;হত্যাকাণ্ডের সঙ্গে জড়িতদের শনাক্ত করে দ্রুত আইনের আওতায় আনার জন্য প্রশাসনকে নির্দেশ দেওয়া হয়েছে। এছাড়া নিহতের পরিবারকে আশ্বস্ত করতে চাই যে আসামীদের সর্বোচ্চ শাস্তি নিশ্চিতের জন্য ব্যবস্থা নেওয়া হবে।&rsquo;</p>