<p>মধ্যপ্রাচ্যে চলমান যুদ্ধ পরিস্থিতিতে জ্বালানি নিরাপত্তা নিশ্চিত করতে বাংলাদেশকে অতিরিক্ত ডিজেল সরবরাহের অনুরোধ ভারত বিবেচনা করছে। তবে জ্বালানি সরবরাহের ক্ষেত্রে প্রথমে নিজেদের অভ্যন্তরীণ চাহিদাকে অগ্রাধিকার দেওয়া হবে বলে জানিয়েছে নয়াদিল্লি।</p>

<p>বৃহস্পতিবার (১২ মার্চ) ভারতের পররাষ্ট্র মন্ত্রণালয়ের মুখপাত্র রণধীর জয়সওয়াল নয়াদিল্লিতে সাপ্তাহিক ব্রিফিংয়ে এক প্রশ্নের জবাবে এই কথা বলেন।</p>

<p>বাংলাদেশ ছাড়াও শ্রীলঙ্কা ও মালদ্বীপ এই ধরনের অনুরোধ করেছে জানিয়ে তিনি বলেন, ভারতের প্রয়োজন এবং শোধনাগারের ক্ষমতা খতিয়ে দেখে সরকার এ বিষয়ে সিদ্ধান্ত নেবে।</p>

<p>জয়সওয়াল বলেন, বাংলাদেশের ডিজেল সরবরাহের অনুরোধটি ভারত সরকার পর্যালোচনা করছে। তবে এ বিষয়ে সিদ্ধান্ত নেওয়ার আগে দেশের ডিজেলের প্রাপ্যতা এবং পরিশোধন সক্ষমতা বিবেচনা করা হবে।</p>

<p>এর আগে আপৎকালীন পরিস্থিতির জন্য বাংলাদেশ ভারতের কাছে অতিরিক্ত ডিজেল চেয়েছে বলে জানান বিদ্যুৎ, জ্বালানি ও খনিজ সম্পদ প্রতিমন্ত্রী ইকবাল মাহমুদ টুকু।</p>

<p>গত বুধবার সচিবালয়ে ঢাকায় নিযুক্ত ভারতীয় হাইকমিশনার প্রণয় ভার্মার সঙ্গে বৈঠক শেষে সাংবাদিকদের তিনি বলেন, জরুরি পরিস্থিতি মোকাবেলায় অতিরিক্ত ডিজেল চাওয়া হয়েছে। তবে ঠিক কত পরিমাণ ডিজেল চাওয়া হয়েছে, তা এখনই বলা যাচ্ছে না।</p>

<p>বৈঠক শেষে ভারতীয় হাইকমিশনার প্রণয় ভার্মা জানান, জ্বালানি সহায়তা চেয়ে বাংলাদেশ সরকার ভারতের কাছে আনুষ্ঠানিক চিঠি দিয়েছে। বিষয়টি ভারতের সরকারের সঙ্গে আলোচনা করে পরবর্তী সিদ্ধান্ত নেওয়া হবে।</p>

<p>বাংলাদেশে একসময় ডিজেলের প্রায় পুরোটা আসত মধ্যপ্রাচ্য থেকে। মূলত কুয়েত থেকেই জাহাজে করে আসত অধিকাংশ চালান। তবে গত দুই দশকে আমদানির উৎসে বড় পরিবর্তন এসেছে। এখন দক্ষিণ-পূর্ব এশিয়ার কয়েকটি দেশ ডিজেল সরবরাহে প্রধান হয়ে উঠেছে, পাশাপাশি ভারত থেকেও আসছে উল্লেখযোগ্য পরিমাণ।<br />
&nbsp;</p>