<p>দীর্ঘ কয়েক বছর ধরে লক্ষ্যপূরণে ব্যর্থতার পর অবশেষে আমন ধান সংগ্রহে সাফল্যের মুখ দেখেছে চট্টগ্রামের মিরসরাই উপজেলা। চলতি মৌসুমে সরকারি নির্ধারিত লক্ষ্যমাত্রা পূরণ হওয়ায় উপজেলা খাদ্য বিভাগে স্বস্তির পাশাপাশি কৃষকদের মধ্যেও ফিরেছে আস্থার অনুভূতি।</p>

<p>উপজেলা খাদ্য নিয়ন্ত্রণ কার্যালয় সূত্রে জানা গেছে, চলতি বছর আমন ধান সংগ্রহের লক্ষ্যমাত্রা নির্ধারণ করা হয়েছিল ১৬৯ টন। মৌসুম শেষ হওয়ার আগেই এই লক্ষ্যমাত্রা পূরণ হয়েছে। আগের বছরগুলোতে যেখানে সংগ্রহ কার্যক্রম ছিল ধীরগতির এবং লক্ষ্যমাত্রার তুলনায় সংগ্রহের পরিমাণ ছিল নগণ্য, সেখানে চলতি বছরের চিত্র সম্পূর্ণ ভিন্ন।</p>

<p>কৃষকরা বলছেন, এবার সরকারি ও বাজারমূল্যের ব্যবধানই এই পরিবর্তনের মূল কারণ। চলতি মৌসুমে সরকার প্রতি মণ ধানের মূল্য নির্ধারণ করেছে এক হাজার ৩৬০ টাকা, যা বাজারমূল্যের তুলনায় বেশি। ফলে মধ্যস্বত্বভোগীর কাছে কম দামে বিক্রি না করে কৃষকরা সরকারি গুদামে ধান দিতে আগ্রহী হয়েছেন। এতে একদিকে কৃষক ন্যায্য মূল্য পেয়েছেন, অন্যদিকে সরকারের সংগ্রহ কার্যক্রমও গতি পেয়েছে।</p>

<p>উপজেলা কৃষি অফিস সূত্র জানায়, চলতি বছর মিরসরাইয়ে প্রায় ১৯ হাজার ৮২০ হেক্টর জমিতে আমন আবাদ হয়েছে। বন্যা-পরবর্তী সময়ে সরকারিভাবে বীজ ও সার প্রণোদনা পাওয়ায় অনেক কৃষক আবার চাষে ফিরেছেন। প্রণোদনার পাশাপাশি ন্যায্য মূল্য নিশ্চিত হওয়ায় আমন চাষে কৃষকদের মনোবল বেড়েছে বলে মনে করছেন সংশ্লিষ্টরা।</p>

<p>কৃষকদের মতে, গত কয়েক বছর ধরে উৎপাদন খরচের তুলনায় সরকারি মূল্য কম থাকায় তারা ক্ষতির মুখে পড়েছিলেন। ফলে সরকারি সংগ্রহ কার্যক্রম থেকে মুখ ফিরিয়ে নিয়েছিলেন অনেকেই। চলতি বছর সেই বাস্তবতা বদলেছে। যদিও এখনো সরকারি গুদামে ধান দিতে কিছু প্রক্রিয়াগত জটিলতা রয়েছে, তারপরও বেশি দামের কারণে কৃষকরা তা মেনে নিচ্ছেন।</p>

<p>উপজেলা খাদ্য নিয়ন্ত্রক কর্মকর্তা মানিক লাল চাকমা জানান, বাজারমূল্যের চেয়ে সরকারি মূল্য বেশি থাকায় কৃষকরা স্বতঃস্ফূর্তভাবে ধান বিক্রি করছেন। এতে করে অল্প সময়ের মধ্যেই লক্ষ্যমাত্রা পূরণ সম্ভব হয়েছে। তিনি আশা প্রকাশ করেন, ভবিষ্যতেও যদি ন্যায্য মূল্য নিশ্চিত করা যায়, তাহলে সরকারি সংগ্রহ কার্যক্রম আরও টেকসই হবে।</p>

<p>সংশ্লিষ্টদের মতে, চলতি বছরের এই সাফল্য শুধু একটি মৌসুমের অর্জন নয়, বরং এটি কৃষক ও সরকারের মধ্যে আস্থার সম্পর্ক পুনর্গঠনের একটি গুরুত্বপূর্ণ ইঙ্গিত। এই ধারাবাহিকতা বজায় থাকলে আগামী বছরগুলোতে আমন সংগ্রহে মিরসরাই একটি ইতিবাচক উদাহরণ হয়ে উঠতে পারে।</p>

<p><br />
কাওছার/ন্যাশ/এ</p>