<p>কিশোরগঞ্জের তাড়াইল উপজেলার ৪নং জাওয়ার ইউনিয়নে বাংলাদেশ খেলাফত মজলিসের উদ্যোগে ঈদ পুনর্মিলনী ও চেয়ারম্যান প্রার্থী বাছাই সভা অনুষ্ঠিত হয়েছে।&nbsp;</p>

<p>সোমবার (২৩ মার্চ) বিকেলে ছনাটি সরকারি প্রাথমিক বিদ্যালয় সংলগ্ন মসজিদ প্রাঙ্গণে অনুষ্ঠিত এ সভায় ইউনিয়ন শাখার সভাপতি মাওলানা সাইদুল ইসলামের সভাপতিত্বে এবং সাধারণ সম্পাদক মাওলানা শাহজাহানের সঞ্চালনায় নেতাকর্মীরা অংশগ্রহণ করেন।</p>

<p>অনুষ্ঠানে প্রধান অতিথি হিসেবে উপস্থিত ছিলেন কেন্দ্রীয় কমিটির বায়তুল মাল সম্পাদক মাওলানা ফজলুর রহমান। তিনি সংগঠনকে তৃণমূল পর্যায়ে আরও শক্তিশালী করার ওপর গুরুত্বারোপ করেন। পাশাপাশি আগামীর নেতৃত্ব নির্বাচনে সৎ, যোগ্য ও গ্রহণযোগ্য প্রার্থী বাছাইয়ের আহ্বান জানান তিনি।&nbsp;</p>

<p>বিশেষ অতিথির বক্তব্যে কিশোরগঞ্জ জেলা শাখার নির্বাহী সভাপতি মাওলানা জুবায়ের আহমাদ বলেন, সংগঠনের ঐক্য ও শৃঙ্খলা বজায় রেখে স্থানীয় পর্যায়ে কার্যক্রম আরও গতিশীল করতে হবে। আদর্শিক চেতনা ধরে রেখে সাংগঠনিক কার্যক্রম সম্প্রসারণের ওপরও তিনি গুরুত্ব দেন।</p>

<p>এসময় আসন্ন ইউনিয়ন পরিষদ নির্বাচনকে সামনে রেখে চেয়ারম্যান পদে সম্ভাব্য প্রার্থীদের বিষয়ে আলোচনা ও মতবিনিময় করা হয়। স্থানীয় পর্যায়ে গ্রহণযোগ্য ও জনপ্রিয় নেতৃত্ব খুঁজে বের করার বিষয়ে নেতৃবৃন্দ গুরুত্ব দেন।</p>