<p>দিনাজপুরের খানসামা উপজেলায় সড়ক পরিবহন আইন বাস্তবায়নে ভ্রাম্যমাণ আদালতের অভিযানে তেল নিতে আসা ১৪ জন মোটরসাইকেল চালকের বিরুদ্ধে মামলা করা হয়েছে। এসব মামলায় মোট ১০ হাজার ৫০০ টাকা&nbsp;জরিমানা আদায় করা হয়।</p>

<p>বৃহস্পতিবার (২ এপ্রিল) দুপুরে উপজেলার বিভিন্ন ফিলিং স্টেশনে সড়ক পরিবহন আইন, ২০১৮-এর আওতায় এ অভিযান পরিচালিত হয়। অভিযানের নেতৃত্ব দেন উপজেলা নির্বাহী কর্মকর্তা (ইউএনও) মো. কামরুজ্জামান সরকার এবং সহকারী কমিশনার (ভূমি) অয়ন ফারহান শামস।</p>

<p>অভিযানকালে দেখা যায়, অনেক মোটরসাইকেল চালক বৈধ কাগজপত্র ছাড়াই জ্বালানি তেল নিতে এসেছেন। পাশাপাশি বেশ কয়েকজন চালক হেলমেট ব্যবহার করছিলেন না। যাচাই-বাছাই শেষে এসব অনিয়মের প্রমাণ পাওয়ায় সংশ্লিষ্ট চালকদের বিরুদ্ধে আইনানুগ ব্যবস্থা নেওয়া হয়।</p>

<p>উপজেলা প্রশাসন জানায়, অভিযানের আগে মাইকিংয়ের মাধ্যমে ব্যাপকভাবে সচেতনতামূলক প্রচারণা চালানো হয়। সেখানে স্পষ্টভাবে জানানো হয়, হেলমেট, যানবাহনের বৈধ রেজিস্ট্রেশন ও চালকের ড্রাইভিং লাইসেন্স ছাড়া কোনো মোটরসাইকেল বা যানবাহনে জ্বালানি তেল সরবরাহ করা হবে না।</p>

<p>এ ছাড়া জ্বালানি তেল সরবরাহের জন্য নির্দিষ্ট সময়সূচিও বেঁধে দেওয়া হয়েছে। নির্দেশনা অনুযায়ী, পেট্রোল ও অকটেন সকাল ১০টা থেকে সন্ধ্যা ৬টা পর্যন্ত এবং ডিজেল সকাল ৮টা থেকে রাত ১২টা পর্যন্ত সরবরাহ করা হবে।</p>

<p>উপজেলা নির্বাহী কর্মকর্তা (ইউএনও) মো. কামরুজ্জামান সরকার বলেন, জ্বালানি তেলের অপব্যবহার রোধে এ সিদ্ধান্ত নেওয়া হয়েছে। সড়ক নিরাপত্তা নিশ্চিত ও আইন মেনে চলতে ভবিষ্যতেও এ ধরনের অভিযান অব্যাহত থাকবে।</p>