<p>পটুয়াখালী-২ (বাউফল) আসনের সংসদ সদস্য ড. শফিকুল ইসলাম মাসুদ এমপি বাউফলে &lsquo;জনতার কল সেন্টার&rsquo;-এর শুভ উদ্বোধন করেছেন।</p>

<p>সোমবার (১৩ এপ্রিল) দুপুর আড়াইটায় বাউফল উপজেলা জামায়াত অফিসে আয়োজিত এক অনুষ্ঠানে তিনি আনুষ্ঠানিকভাবে এ কল সেন্টারের উদ্বোধন করেন।</p>

<p>অনুষ্ঠানে প্রধান অতিথির বক্তব্যে এমপি বলেন, জনগণের সমস্যা দ্রুত শোনা এবং কার্যকর সমাধানের লক্ষ্যে &lsquo;জনতার কল সেন্টার&rsquo; চালু করা হয়েছে।&nbsp;</p>

<p>এ উদ্যোগের মাধ্যমে উপজেলার সাধারণ মানুষ সরাসরি তাদের অভিযোগ, সমস্যা ও প্রয়োজনীয়তা জানাতে পারবেন। এতে জনপ্রতিনিধি ও জনগণের মধ্যে যোগাযোগ আরও সহজ ও গতিশীল হবে এবং সেবার মান উন্নত হবে।&nbsp;</p>

<p>তিনি বলেন, প্রযুক্তিনির্ভর এই উদ্যোগ জনসেবাকে আরও মানবিক ও জবাবদিহিমূলক করতে গুরুত্বপূর্ণ ভূমিকা রাখবে।</p>

<p>তিনি আরও বলেন, একটি দক্ষ টিম ২৪ ঘণ্টা এ কল সেন্টারের মাধ্যমে উপজেলার মানুষের বিভিন্ন সমস্যা ও সংকট শুনবে এবং সে অনুযায়ী প্রয়োজনীয় ব্যবস্থা গ্রহণ করা হবে।</p>

<p>এ সময় তিনি দুটি মোবাইল নম্বর&mdash;০১৭১৩৪৯৯৬৬১ এবং ০১৭১৩৪৯৯৬৬২&mdash;উল্লেখ করে বলেন, এ নম্বরগুলোতে কল করে যে কেউ তাদের সমস্যা জানাতে পারবেন।</p>

<p>তবে তিনি সবাইকে অনুরোধ করেন, যেন কেউ প্রাঙ্ক কল বা মিথ্যা ও প্রতারণামূলক কল না করেন। এতে জনসেবার স্বাভাবিক কার্যক্রম ব্যাহত হয়।</p>

<p>অনুষ্ঠানে সভাপতিত্ব করেন বাউফল উপজেলা জামায়াতের আমির মাওলানা রফিকুল ইসলাম এবং সঞ্চালনা করেন অ্যাডভোকেট মুজাহিদুল ইসলাম।</p>

<p>এছাড়া উপস্থিত ছিলেন বাউফল উপজেলা শ্রমিক কল্যাণ ফেডারেশনের সভাপতি মাস্টার রেদোয়ান উল্লাহ, উপজেলা শিবির সভাপতি আরিফ হোসাইন, পটুয়াখালী জেলার সাবেক শিবির সভাপতি রাকিবুল ইসলাম নুর, জামায়াতকর্মী হেলাল মুন্সিসহ অন্যান্য নেতৃবৃন্দ।</p>