<p>কক্সবাজারের টেকনাফে অভিযান চালিয়ে প্রায় ২ কোটি ৫৫ লাখ টাকা মূল্যের ৫০ হাজার পিস ইয়াবাসহ দুই মাদক পাচারকারীকে আটক করেছে কোস্ট গার্ড।</p>

<p>বৃহস্পতিবার (২ এপ্রিল) &nbsp;সকালে কোস্ট গার্ড সদর দপ্তরের গণমাধ্যম কর্মকর্তা লেফটেন্যান্ট কমান্ডার সাব্বির আলম সুজন এ তথ্য নিশ্চিত করেন।</p>

<p>আটকরা হলেন&mdash;টেকনাফ উপজেলার সাবরাং ইউনিয়নের করাচীপাড়া এলাকার বাসিন্দা জাহেদ হোসেনের ছেলে মোহাম্মদ জায়েদ (২৬) এবং একই ইউনিয়নের পানছড়িপাড়া এলাকার বাসিন্দা আব্দুল আলমের ছেলে মোহাম্মদ সোহেল (১৮)।</p>

<p>কোস্ট গার্ড সূত্র জানায়, বুধবার সন্ধ্যায় টেকনাফের সাবরাং ইউনিয়নের কাটাবুনিয়া এলাকায় মোটরসাইকেলযোগে মাদক পাচারের গোপন সংবাদের ভিত্তিতে একটি দল অভিযান চালায়। এ সময় একটি সন্দেহজনক মোটরসাইকেলে দুই আরোহীকে আসতে দেখে থামার সংকেত দেওয়া হয়। কিন্তু তারা নির্দেশ অমান্য করে দ্রুত পালানোর চেষ্টা করে।</p>

<p>পরে কোস্ট গার্ড সদস্যরা ধাওয়া দিয়ে মোটরসাইকেলসহ তাদের আটক করতে সক্ষম হয়। এ সময় তাদের সাথে থাকা একটি বস্তা তল্লাশি করে ৫০ হাজার পিস ইয়াবা উদ্ধার করা হয়, যার আনুমানিক মূল্য প্রায় ২ কোটি ৫৫ লাখ টাকা।</p>

<p>উদ্ধার করা ইয়াবা ও পাচারে ব্যবহৃত মোটরসাইকেল জব্দ করা হয়েছে। এ ঘটনায় আটক দুই মাদক পাচারকারীর বিরুদ্ধে সংশ্লিষ্ট আইনে টেকনাফ থানায় মামলা দায়ের করা হয়েছে বলে জানিয়েছে কোস্ট গার্ড।</p>