<p>ময়মনসিংহের গফরগাঁওয়ে বিদ্যুৎপৃষ্ট হয়ে স্কুল ছাত্রসহ দুইজন নিহত ও একজন আহত হয়েছেন।</p>

<p>শুক্রবার (৩ এপ্রিল) দুপুরে উপজেলার রাওনা ইউনিয়নের খারুয়া বড়াইল গ্রামে এই দুঘর্টনা ঘটে।</p>

<p>নিহতরা হলেন- রাওনা ইউনিয়নের খাড়ুয়া বড়াইল গ্রামের শামসুল হকের ছেলে সাকিব (১৩) ও শামসুল হকের বোন জামাই উপজেলার রসুলপুর ইউনিয়নের সান্দিয়াইন গ্রামের আব্দুল জব্বার (৭০)। নিহত সাকিব খারুয়া বড়াইল উচ্চ বিদ্যালয়ের সপ্তম শ্রেণীর শিক্ষার্থী।</p>

<p>থানা পুলিশ ও স্থানীয় সূত্রে জানা গেছে, রাওনা ইউনিয়নের খারুয়া বড়াইল গ্রামের শামসুল হক পুরাতন একটি টিন শেড ঘর মেরামত করছিলেন। এ সময় বিদ্যুৎ সংযোগের একটি লিকেজ থেকে ঘরের ঢেউটিনের বেড়াগুলো বিদ্যুতায়িত হয়। সেখান থেকে বিদ্যুৎস্পৃষ্ট হন শামছুল হকের ছেলে সাকিব ও তার বোন জামাই আব্দুল জব্বার গুরুতর আহত হয়। শামসুল হক বিষয়টি দেখতে পেয়ে তার ছেলে সাকিব ও তার বোন জামাই আব্দুল জব্বারকে বাঁচাতে গিয়ে বিদ্যুৎস্পৃষ্টে আহত হয়।</p>

<p>এ সময় বাড়ির অন্য সদস্যরা বিষয়টি টের পেয়ে তাদের উদ্ধার করে উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক সাকিব ও আব্দুল জব্বারকে মৃত ঘোষণা করেন।</p>

<p>উপজেলা স্বাস্থ্য কমপ্লেক্সের জরুরি বিভাগের কর্তব্যরত চিকিৎসক ডা. রাতুল বালা বিশ্বাস বলেন, হাসপাতালে আনার আগেই সাকিব ও আব্দুল জব্বার মারা গেছেন। আহত শামসুল হককে প্রাথমিক চিকিৎসা দেওয়া হয়েছে।</p>

<p>গফরগাঁও থানার ভারপ্রাপ্ত কর্মকর্তা &nbsp;(ওসি) বলেন আ স ম আতিকুর রহমান বলেন, থানা পুলিশ ঘটনাস্থল পরিদর্শন করেছে। প্রয়োজনীয় আইনগত ব্যবস্থা নেওয়া হচ্ছে।</p>