<p>ত্রয়োদশ জাতীয় সংসদ নির্বাচনে&nbsp;জামায়াতে ইসলামী&nbsp;নেতৃত্বাধীন ১১&nbsp;দলীয় নির্বাচনী জোটের শরিক হিসেবে&nbsp;সমঝোতায় পাওয়া ৩০টি আসনের মধ্যে ২৭টিতে প্রার্থী ঘোষণা করেছে জাতীয় নাগরিক পার্টি (এনসিপি)। দলটি জানিয়েছে, অবশিষ্ট তিন আসনে দ্রুতই প্রার্থী চূড়ান্ত করা হবে।</p>

<p>রোববার (১৮ জানুয়ারি) দলটি তাদের ভেরিফায়েড ফেসবুক পেজে ২৭ আসনে এনসিপির প্রার্থীদের নাম ও ছবিসংবলিত পোস্টার পোস্ট করে প্রার্থিতা নিশ্চিত করেছে।&nbsp;</p>

<p>এনসিপি&nbsp;সেই পোস্টে ওই প্রার্থীদের পক্ষে &lsquo;শাপলা কলি&rsquo; প্রতীকে ভোট চেয়েছেন।</p>

<p>চূড়ান্ত হওয়া এনসিপির প্রার্থীদের মধ্যে ঢাকা&ndash;১১ আসনে দলের আহ্বায়ক নাহিদ ইসলাম, রংপুর&ndash;৪ আসনে সদস্য সচিব আখতার হোসেন, কুমিল্লা&ndash;৪ আসনে দক্ষিণাঞ্চলের মুখ্য সংগঠক হাসনাত আবদুল্লাহ, পঞ্চগড়&ndash;১ আসনে উত্তরাঞ্চলের মুখ্য সংগঠক সারজিস আলম, ঢাকা&ndash;৮ আসনে মুখ্য সমন্বয়ক নাসীরুদ্দীন পাওয়ারী ও নোয়াখালী&ndash;৬ আসনে দলের জ্যেষ্ঠ যুগ্ম মুখ্য সমন্বয়ক আবদুল হান্নান মাসউদ নির্বাচনে মাঠে নামছেন।</p>

<p>ঢাকা&ndash;১৮ আসনে আরিফুল ইসলাম আদীব, লক্ষ্মীপুর&ndash;১ আসনে মাহবুব আলম, সিরাজগঞ্জ&ndash;৬ আসনে এস এম সাইফ মোস্তাফিজ, নরসিংদী&ndash;২ আসনে সারোয়ার তুষার, নারায়ণগঞ্জ&ndash;৪ আসনে আবদুল্লাহ আল আমিন, পার্বত্য বান্দরবান আসনে এস এম সুজা উদ্দিন, ব্রাহ্মণবাড়িয়া&ndash;২ আসনে মাওলানা আশরাফ মাহদী, চট্টগ্রাম&ndash;৮ আসনে জোবাইরুল হাসান আরিফ ও ব্রাহ্মণবাড়িয়া&ndash;৩ আসনে মোহাম্মদ আতাউল্লাহ এনসিপির প্রার্থী হিসেবে নির্বাচনে প্রতিদ্বন্দ্বিতা করবেন।</p>

<p>দিনাজপুর&ndash;৫ সংসদীয় আসনে মো. আবদুল আহাদ, নোয়াখালী&ndash;২ আসনে সুলতান মুহাম্মদ জাকারিয়া, ঢাকা&ndash;১৯ আসনে দিলশানা পারুল, ঢাকা&ndash;২০ আসনে নাবিলা তাসনিদ, কুড়িগ্রাম&ndash;২ আসনে আতিক মুজাহিদ, ময়মনসিংহ&ndash;১১ আসনে জাহিদুল ইসলাম, টাঙ্গাইল&ndash;৩ আসনে সাইফুল্লাহ হায়দার, ঢাকা&ndash;৯ আসনে জাবেদ রাসিন, গাজীপুর&ndash;২ আসনে আলী নাছের খান, মুন্সিগঞ্জ&ndash;২ আসনে মাজেদুল ইসলাম, পিরোজপুর&ndash;৩ আসনে শামীম হামিদী এবং নাটোর&ndash;৩ আসনে এস এম জার্জিস কাদির &lsquo;শাপলা কলি&rsquo; প্রতীকে লড়বেন।</p>

<p>এ বিষয়ে জানতে চাইলে এনসিপির কেন্দ্রীয় নির্বাচন পরিচালনা কমিটির সেক্রেটারি ও দলের যুগ্ম আহ্বায়ক মনিরা শারমিন বলেন, &lsquo;২৭টি আসনে এনসিপির প্রার্থী চূড়ান্ত হয়েছে। আরও তিনটি আসনের প্রার্থী দ্রুত সময়ের মধ্যে চূড়ান্ত হবে।&rsquo;</p>

<p>এই নির্বাচনী ঐক্যের শরিক হিসেবে এনসিপি ৩০ আসনে নির্বাচন করছে, যদিও তাদের ৪৭ জন প্রার্থী মনোনয়নপত্র জমা দিয়েছেন। ইসলামী আন্দোলন বেরিয়ে যাওয়ার পর এনসিপি তাদের আসন বাড়াতে জামায়াতের সঙ্গে আলোচনাও শুরু করেছে। এনসিপি সূত্র বলছে, আসন বাড়ানোর বিষয়টি নিয়ে জামায়াত এখনো ইসলামী আন্দোলনের জন্য অপেক্ষা করার কথা বলছে। এ বিষয়ে শেষ পর্যন্ত কী হবে, তা দেখতে আরও অপেক্ষা করতে হবে।</p>