<p>সিরাজগঞ্জের উল্লাপাড়া উপজেলার হাটিকুমরুল ইউনিয়ন ভূমি অফিসে ব্যাপক অনিয়ম ও দুর্নীতির অভিযোগ উঠেছে। ভূমি সংক্রান্ত সেবা নিতে এসে নানা ধরনের হয়রানি ও অতিরিক্ত অর্থ দাবির মুখে পড়ছেন বলে অভিযোগ করেছেন সেবা গ্রহীতারা।</p>

<p>রবিবার (৮ মার্চ) দুপুরে কয়েকজন সেবা গ্রহীতা ভূমি অফিসে গিয়ে দেখেন অফিসটি তালাবদ্ধ। এ সময় সেখানে উপস্থিত নায়েবের সহকারী আব্দুল আলিমের কাছে নায়েবের মোবাইল নম্বর চাইলে তিনি কোনো নম্বর নেই বলে জানান বলে অভিযোগ করেন ভুক্তভোগীরা।</p>

<p>সেবা গ্রহীতাদের দাবি, পূর্বে রিটার্নপ্রাপ্ত নায়েব আব্দুল রশিদ এখনো অফিসে নিয়মিত ঘোরাফেরা করেন এবং ঘুষ ছাড়া এই অফিসে কোনো কাজ হয় না। জমির নামজারি, খতিয়ান সংশোধনসহ বিভিন্ন কাজে অতিরিক্ত টাকা দাবি করা হয় বলেও অভিযোগ করেন তারা।</p>

<p>খারিজ করতে আসা ভুক্তভোগী আল-আমিন হোসেন বলেন, &ldquo;সরকার নির্ধারিত &lsquo;ফি&rsquo;র বাইরে একটি খারিজ পাশ করাতে গেলে মোটা অঙ্কের টাকা দিতে হয়। ভারপ্রাপ্ত নায়েব সুফল ও তার সহযোগী আওয়াল হোসেন খারিজের নামে বিভিন্নভাবে টাকা আদায় করছেন।&rdquo;</p>

<p>ভুক্তভোগীরা আরো জানান, দীর্ঘদিন ধরে এ অফিসে নানা অনিয়ম চললেও সংশ্লিষ্ট কর্তৃপক্ষের তেমন কোনো নজরদারি নেই। ফলে সাধারণ মানুষ চরম ভোগান্তির শিকার হচ্ছেন।</p>

<p>এলাকাবাসীর অভিযোগ, ভূমি অফিসকে ঘিরে একটি সিন্ডিকেট সক্রিয় রয়েছে। তারা দ্রুত এ বিষয়ে প্রশাসনের হস্তক্ষেপ কামনা করেছেন। এলাকাবাসীর দাবি, সিন্ডিকেটের মূল হোতা হিসেবে অভিযুক্ত আওয়াল হোসেন ও আলিমকে দ্রুত অপসারণ না করলে সাধারণ মানুষের দুর্ভোগ আরো বাড়বে।</p>

<p>এ বিষয়ে হাটিকুমরুল ইউনিয়ন ভূমি অফিসের ভারপ্রাপ্ত নায়েব সুফলের মুঠোফোনে একাধিকবার কল দেওয়া হলেও তিনি ফোন রিসিভ করেননি। আওয়াল হোসেনকেও একাধিকবার ফোন করা হলেও তিনি কল রিসিভ করেননি।</p>

<p>এ বিষয়ে উল্লাপাড়া উপজেলা সহকারী কমিশনার (ভূমি) মোছা. শারমিন আক্তার রিমার সঙ্গে যোগাযোগ করা হলে তিনি বলেন, &ldquo;এ বিষয়ে এখনো কোনো লিখিত অভিযোগ পাইনি। অভিযোগ পেলে তদন্ত করে প্রয়োজনীয় ব্যবস্থা নেওয়া হবে।&rdquo;</p>