<p>জামায়াতে ইসলামীর কেন্দ্রীয় কর্মপরিষদ সদস্য ও সুপ্রিম কোর্টের জ্যেষ্ঠ আইনজীবী শিশির মনির বলেছেন, যারা গণভোট মানবেন না, তারা &lsquo;মুনাফেক&rsquo;।</p>

<p>রোববার (৫ এপ্রিল) বগুড়ায় বাংলাদেশ ইসলামী ছাত্রশিবির আয়োজিত &lsquo;জনরায় উপেক্ষা নয়, গণভোট বাস্তবায়নে সরকারের দায়বদ্ধতা&rsquo; শীর্ষক আলোচনা সভায় প্রধান অতিথির বক্তব্যে তিনি এসব কথা বলেন।</p>

<p>তিনি অভিযোগ করেন, বাংলাদেশ জাতীয়তাবাদী দল (বিএনপি) ৫১ শতাংশ ভোটে সরকার গঠন করলেও এখন গণভোটে সংখ্যাগরিষ্ঠের মতামত উপেক্ষা করার চেষ্টা করছে, যা গ্রহণযোগ্য নয়।</p>

<p>শিশির মনির বলেন, দীর্ঘদিন ধরে সঠিক নেতৃত্বের অভাবে দেশ কাঙ্ক্ষিত লক্ষ্যে পৌঁছাতে পারেনি এবং বিভিন্ন সময়ে সংবিধান সংশোধনের ফলে জনগণ ভোগান্তিতে পড়েছে। তিনি আরও দাবি করেন, ২০২৪ সালের ৫ আগস্ট তরুণদের আত্মত্যাগের মধ্য দিয়ে নতুন সম্ভাবনা তৈরি হলেও সরকার তা বাস্তবায়নে কার্যকর ভূমিকা রাখতে পারছে না।</p>

<p>সরকারের সমালোচনা করে তিনি বলেন, বর্তমান সরকার আত্মবিশ্বাসের সঙ্গে কাজ করতে ব্যর্থ হচ্ছে এবং অদৃশ্য প্রভাবের অধীনে পরিচালিত হচ্ছে বলে মনে হয়। জনগণের প্রত্যাশা পূরণ না হলে সরকারের পরিণতি ভালো হবে না বলেও সতর্ক করেন তিনি।</p>

<p>তিনি আরও জানান, ভালো উদ্যোগে সরকারকে সহযোগিতা করা হলেও গণভোটের রায় অগ্রাহ্য করা হলে সর্বত্র প্রতিরোধ গড়ে তোলা হবে।</p>

<p>রাজধানীর বায়তুল মুকাররম উত্তর গেটে শুরু হওয়া বিক্ষোভ কর্মসূচির প্রসঙ্গ টেনে তিনি বলেন, এ আন্দোলন সারা দেশে ছড়িয়ে পড়তে পারে।</p>

<p>ঐতিহাসিক প্রসঙ্গ তুলে তিনি জিয়াউর রহমান-এর ১৯৭৭ সালের গণভোটের উদাহরণ দেন এবং বলেন, একাধিক প্রশ্নে গণভোট আয়োজনের দৃষ্টান্ত আগেও রয়েছে।</p>

<p>প্রধানমন্ত্রীর প্রতি আহ্বান জানিয়ে তিনি বলেন, রাজনৈতিক সমস্যার সমাধান ছাড়া উন্নয়ন কার্যক্রম টেকসই হবে না। গণভোটের রায়কে সম্মান জানানো না হলে সরকারের প্রশংসা করা সম্ভব নয় বলেও মন্তব্য করেন তিনি।</p>

<p>অনুষ্ঠানে বগুড়া শহর শাখার সভাপতি হাবিবুল্লাহ খন্দকারের সভাপতিত্বে আরও বক্তব্য দেন আইনজীবী অ্যাডভোকেট জোবাইদুর রহমান বাবু, অ্যাডভোকেট সাকিল আহম্মেদ এবং অ্যাডভোকেট আল-আমিনসহ অন্যরা।</p>