<p>আন্তর্জাতিক মাতৃভাষা ও শহীদ দিবস উপলক্ষে একুশের প্রথম প্রহরে রূপগঞ্জ উপজেলা কেন্দ্রীয় শহীদ মিনারে ভাষাশহীদদের প্রতি গভীর শ্রদ্ধা জানিয়েছেন নারায়ণগঞ্জ-১ (রূপগঞ্জ) আসনের নবনির্বাচিত সংসদ সদস্য মোস্তাফিজুর রহমান ভূঁইয়া দিপু।</p>

<p>রাত ১২টা ১ মিনিটে রূপগঞ্জবাসীর পক্ষ থেকে উপজেলা নির্বাহী কর্মকর্তা ও রূপগঞ্জ থানা ভারপ্রাপ্ত কর্মকর্তাকে সঙ্গে নিয়ে কেন্দ্রীয় শহীদ মিনারের পাদদেশে পুষ্পস্তবক অর্পণ করেন তিনি। গভীর নীরবতা আর শ্রদ্ধাভরে দাঁড়িয়ে উপস্থিত সবাই ভাষাশহীদদের স্মরণ করেন।</p>

<p>শ্রদ্ধা নিবেদনের সময় স্থানীয় জনপ্রতিনিধি, বিএনপি ও সহযোগী সংগঠনের নেতাকর্মীরা উপস্থিত ছিলেন। এমপি দিপু ভূঁইয়ার পুষ্পার্ঘ্য অর্পণের পরপরই শহীদ মিনার প্রাঙ্গণে নেমে আসে ফুলের ঢল। বিভিন্ন রাজনৈতিক, সামাজিক ও সাংস্কৃতিক সংগঠন, শিক্ষাপ্রতিষ্ঠানের শিক্ষক-শিক্ষার্থী এবং সর্বস্তরের মানুষ হাতে ফুল নিয়ে প্রভাত ফেরির মাধ্যমে শহীদ মিনারে এসে ভাষাশহীদদের প্রতি শ্রদ্ধা জানান। ভাষা আন্দোলনের স্মরণীয় স্লোগানে মুখরিত হয়ে ওঠে পুরো এলাকা।</p>

<p>রূপগঞ্জে প্রতিবছরের মতো এবারও যথাযোগ্য মর্যাদা ও ভাবগাম্ভীর্যের মধ্য দিয়ে মহান শহীদ দিবস ও আন্তর্জাতিক মাতৃভাষা দিবস পালিত হচ্ছে। একুশের প্রথম প্রহর থেকে শুরু করে দিনব্যাপী নানা কর্মসূচির মাধ্যমে ভাষাশহীদদের স্মরণ করা হবে বলে স্থানীয় প্রশাসন ও আয়োজক সূত্রে জানা গেছে।</p>