<p>সাইপ্রাসের একটি যুক্তরাজ্যের সামরিক ঘাঁটিতে &nbsp;ড্রোন হামলার খবর পাওয়া গেছে। যুক্তরাজ্যের বাহিনী সাইপ্রাসে তাদের সামরিক ঘাঁটিতে সন্দেহভাজন ড্রোন হামলার জবাব দিচ্ছে বলে জানা গেছে।&nbsp;</p>

<p>সোমবার দেশটির প্রতিরক্ষা মন্ত্রণালয় জানিয়েছে, এই হামলায় কোনও হতাহতের খবর পাওয়া যায়নি।</p>

<p>যুক্তরাজ্যের প্রতিরক্ষা মন্ত্রণালয় জানিয়েছে, স্থানীয় সময় রোববার মধ্যরাতে সাইপ্রাসের আরএএফ আক্রোতিরি ঘাঁটিতে ড্রোন হামলা চালানো হয়। সশস্ত্র বাহিনী এ হামলার জবাব দিচ্ছে।</p>

<p>এক বিবৃতিতে প্রতিরক্ষা মন্ত্রণালয় বলেছে, &lsquo;ওই অঞ্চলে আমাদের বাহিনীর সুরক্ষা সর্বোচ্চ পর্যায়ে রয়েছে এবং আমাদের সদস্যদের রক্ষায় ঘাঁটি থেকে প্রতিরক্ষামূলক ব্যবস্থা নেয়া হয়েছে।&rsquo;</p>

<p>এমন এক সময়ে আক্রোতিরি ঘাঁটিতে হামলার খবর এল, যখন ইরানের ক্ষেপণাস্ত্র ও তাদের লঞ্চার ধ্বংস করার লক্ষ্যে &lsquo;প্রতিরক্ষামূলক&rsquo; হামলা চালানোর জন্য যুক্তরাজ্য গতকাল রোববার তাদের ঘাঁটি ব্যবহার করতে যুক্তরাষ্ট্রকে অনুমতি দিয়েছেন।</p>

<p>রয়েল এয়ার ফোর্স আক্রোতিরি ঘাঁটি দক্ষিণ উপকূলীয় শহর লিমাসলের কাছে একটি ব্রিটিশ বিদেশী অঞ্চল।</p>

<p>লন্ডন সম্প্রতি ওই এলাকায় &lsquo;রক্ষামূলক পদক্ষেপ&rsquo; হিসেবে অতিরিক্ত সামরিক সরঞ্জাম মোতায়েন করেছে, যার মধ্যে রয়েছে বিমান ও ড্রোন প্রতিরক্ষা ব্যবস্থা, রাডার ও এফ-৩৫ বিমান।</p>

<p>ব্রিটিশ ঘাঁটিগুলো মার্কিন বাহিনী প্রতিরক্ষামূলক হামলার জন্য ব্যবহার করতে পারে বলে ঘোষণা করার সময়, প্রধানমন্ত্রী কেয়ার স্টারমার জোর দিয়ে বলেন যে ব্রিটেন &lsquo;ইরানের উপর প্রাথমিক হামলায় জড়িত ছিল না এবং আমরা এখন আক্রমণাত্মক পদক্ষেপে যোগ দেব না।</p>

<p>তিনি সামাজিক যোগাযোগ মাধ্যম এক্স-এ এক পোস্টে বলেছেন, &lsquo;ইরান একটি ধ্বংসাত্মক কৌশল অনুসরণ করছে, তাই আমরা আমাদের মিত্রদের ও ওই অঞ্চলের মানুষের সমষ্টিগত আত্মরক্ষার পক্ষে সমর্থন দিচ্ছি।&rsquo; সূত্র: এএফপি</p>