<p>কাতার সরকার দেশটিতে প্রবেশের সব ধরনের ভিসার (এন্ট্রি ভিসা) মেয়াদ আরও এক মাস বাড়ানোর ঘোষণা দিয়েছে। গত ২৮ ফেব্রুয়ারি থেকে এই সিদ্ধান্ত কার্যকর হয়েছে।&nbsp;</p>

<p>যেসব ভিসার মেয়াদ ইতোমধ্যে শেষ হয়েছে কিংবা শেষ পর্যায়ে রয়েছে, সেগুলোর ক্ষেত্রে এই সুবিধা প্রযোজ্য হবে। চলমান পরিস্থিতির প্রেক্ষাপটে প্রয়োজনে এই মেয়াদ আরও বাড়ানো হতে পারে বলেও জানানো হয়।</p>

<p>দোহায় কাতারের স্বরাষ্ট্র মন্ত্রণালয় এক বিবৃতিতে জানায়, মেয়াদ বাড়ানোর এই পুরো প্রক্রিয়াটি ইলেকট্রনিক পদ্ধতিতে স্বয়ংক্রিয়ভাবে সম্পন্ন হবে। এর জন্য কোনো বাড়তি ফি দিতে হবে না। এমনকি ভিসা ধারীদের সংশ্লিষ্ট দপ্তরে সশরীরে যাওয়ার বা নতুন করে আবেদন করারও প্রয়োজন নেই।</p>

<p>তবে মন্ত্রণালয় স্পষ্ট করেছে যে, যাদের ভিসার মেয়াদ গত ২৮ ফেব্রুয়ারির আগেই শেষ হয়ে গিয়েছিল এবং যারা নিয়ম লঙ্ঘন করেছেন, তাদের আগে ওই সময়ের জন্য নির্ধারিত জরিমানা বা পাওনা পরিশোধ করতে হবে। সেই পাওনা পরিশোধ করার পরই কেবল তারা ২৮ ফেব্রুয়ারি থেকে কার্যকর হওয়া এই বাড়তি মেয়াদ ও ফি মওকুফের সুবিধা পাবেন।</p>

<p>বিবৃতিতে বলা হয়েছে, সব ধরনের এন্ট্রি ভিসাই এই সুবিধার আওতায় আসবে। মূলত বর্তমান পরিস্থিতিতে দেশটিতে ভ্রমণকারী ও বৈধভাবে বসবাসকারীদের আইনি অবস্থান ও স্থিতিশীলতা নিশ্চিত করতেই এই সিদ্ধান্ত নেওয়া হয়েছে।</p>

<p>কাতারের স্বরাষ্ট্র মন্ত্রণালয় আরও জানিয়েছে, তারা নিয়মিত পরিস্থিতি পর্যবেক্ষণ করছে এবং সময় অনুযায়ী প্রয়োজনীয় পদক্ষেপ গ্রহণ করবে।</p>