<p>ভোলা-চরফ্যাশন আঞ্চলিক মহাসড়কের পাশেই দীর্ঘদিন ধরে পৌরসভার ময়লা-আবর্জনা ফেলা বন্ধের প্রতিশ্রুতি থাকলেও বাস্তবে তা কার্যকর হয়নি। `পহেলা বৈশাখ&#39; থেকে ময়লা ফেলা বন্ধ করার ঘোষণা দেওয়া হলেও এখনো ওই স্থানে ময়লা ফেলা অব্যাহত রয়েছে।</p>

<p>ফলে দুর্গন্ধে অতিষ্ঠ হয়ে পড়েছে জনজীবন, বাড়ছে স্বাস্থ্যঝুঁকি।</p>

<p>&lrm;সরেজমিনে দেখা যায়, চরফ্যাশন বাসস্ট্যান্ড সংলগ্ন সড়কের পাশেই বিশাল ময়লার ভাগাড় তৈরি হয়েছে। সড়কে চলাচলকারী যাত্রীরা নাক-মুখ চেপে এলাকা অতিক্রম করছেন। অনেকেই চরম অস্বস্তি ও ক্ষোভ প্রকাশ করেছেন।<br />
&lrm;বিশেষ করে স্কুল, কলেজ ও মাদ্রাসাগামী শিক্ষার্থীরা প্রতিদিন এই দুর্গন্ধযুক্ত পরিবেশের মধ্য দিয়েই চলাচল করতে বাধ্য হচ্ছে। অনেকে নাক-মুখ কাপড় দিয়ে ঢেকে যাতায়াত করছে। ময়লার স্তুপ রাস্তার ওপর ছড়িয়ে পড়ে চলাচলেও বিঘ্ন সৃষ্টি করছে।</p>

<p>নাম প্রকাশে অনিচ্ছুক উপজেলা পরিষদের এক কর্মকর্তা বলেন, &ldquo;মহাসড়কের পাশে এ ধরনের ময়লার ভাগাড় পরিবেশের জন্য বড় হুমকি। দুর্গন্ধের কারণে প্রতিদিনই ভোগান্তিতে পড়তে হচ্ছে।&rdquo;</p>

<p>&lrm;বাসস্ট্যান্ড এলাকার চা দোকানদার বলেন, &ldquo;পৌরসভার কর্মীরা দীর্ঘদিন ধরে বাজারের ময়লা এনে এখানে ফেলছে। জনসাধারণের কষ্ট হলেও এর কোনো সমাধান হচ্ছে না।&rdquo;</p>

<p>&lrm;নাগরিক সমাজের প্রতিনিধিরা জানান, বিষয়টি নিয়ে গত বছর স্থানীয় ও জাতীয় গণমাধ্যমে একাধিকবার সংবাদ প্রকাশিত হলেও এখনো কার্যকর কোনো পদক্ষেপ নেওয়া হয়নি। ডাম্পিং স্টেশন স্থাপনের দাবি জানানো হলেও তা বাস্তবায়নের কোনো অগ্রগতি নেই।</p>

<p>&lrm;চরফ্যাশন হাসপাতালের স্বাস্থ্য ও পরিবার পরিকল্পনা কর্মকর্তা ডা. শোভন বসাক বলেন, &ldquo;ময়লা-আবর্জনা থেকে মারাত্মক স্বাস্থ্যঝুঁকি তৈরি হচ্ছে। হাঁপানি, শ্বাসকষ্টসহ বিভিন্ন রোগের আশঙ্কা রয়েছে। ময়লায় আগুন দেওয়ার ফলে ক্ষতিকর গ্যাস ছড়িয়ে দীর্ঘমেয়াদে মানুষের স্বাস্থ্যের ওপর ভয়াবহ প্রভাব ফেলতে পারে।&rdquo;</p>

<p>&lrm;স্থানীয়দের অভিযোগ, বর্তমানে মেয়র না থাকায় দায়িত্বপ্রাপ্ত পৌর প্রশাসক কার্যকর কোনো ব্যবস্থা নিচ্ছেন না। যদিও নাগরিকদের সঙ্গে মতবিনিময়ে তিনি &lsquo;পহেলা বৈশাখ&rsquo; থেকে ময়লা ফেলা বন্ধের আশ্বাস দিয়েছিলেন, বাস্তবে তার প্রতিফলন নেই।&nbsp;</p>

<p>পৌরসভার কনজারভেন্সি ইনসপেক্টর সোহরাব হোসেন জানান, রাস্তার পাশ থেকে ময়লার ভাগার অন্যত্র সরানোর চেষ্টা চলছে।</p>

<p>&lrm;এ অবস্থায় পরিবেশ ও জনস্বার্থে দ্রুত ময়লার ভাগাড় অন্যত্র স্থানান্তর এবং স্থায়ী ডাম্পিং স্টেশন নির্মাণের দাবি জানিয়েছেন এলাকাবাসী। অন্যথায় জনদুর্ভোগ আরও বাড়বে বলে আশঙ্কা করছেন সংশ্লিষ্টরা।</p>