<p>বিএনপির ঢাকা মহানগর উত্তরের সাবেক সহ-সভাপতি একে মোয়াজ্জেম দল বদলে এখন লেবার পার্টির নেতা। এতে করে স্থানীয় বিএনপির নেতাকর্মীরা রীতিমতো অবাক। কয়েকদিন আগেও যে ব্যক্তি রাজধানীর মিরপুর পল্লবীতে বিএনপির কাণ্ডারী হিসেবে নিজেকে জাহির করতেন, হঠাৎ করেই তিনি তার ভোল পাল্টে ফেলেন। তার এমন পরিবর্তনে ঢাকা-১৬ (পল্লবী-রূপনগর) আসন জুড়ে আলোড়ন সৃষ্টি হয়েছে।</p>

<p>জানা গেছে, ২০২৪ সালের ৫ আগস্টের পর থেকে বিএনপির মনোনয়ন পর্যন্ত এই আসনে নিজেকে ধানের শীষের কাণ্ডারী বলে প্রচার করতেন, সেই তিনিই এখন দলের মনোনয়ন না পেয়ে স্বার্থের প্রয়োজনে লেবার পার্টিতে যোগদান করেন।</p>

<p>এর আগে কখনো মোটরবাইক শোডাউন, কখনো কিছু লোকজন নিয়ে রাস্তায় রাস্তায় মহড়াসহ পোস্টারে পোস্টারে ছেয়ে দেন পুরো ঢাকা-১৬ আসনের এলাকা। বিএনপির কিছু নেতাকর্মী নিয়ে দলীয় মনোনয়ন পেতে প্রচার-প্রচারণা চালান। তবে এর মাঝেই হঠাৎ ধানের শীষ ফেলে হাতে তুলে নেন আনারস।</p>

<p>সম্প্রতি বিএনপি ঢাকা-১৬ আসনে দলীয় প্রার্থী ঘোষণা করে দলের মহানগর উত্তরের আহ্বায়ক আমিনুল হককে। এর পরই বিএনপির জন্য সব উৎসর্গ করে দিতে চাওয়া মোয়াজ্জেম-১৬ আসনের কান্ডারী হতে গোপনে গোপনে বিভিন্ন দলের সাথে যোগাযোগ করতে শুরু করে দেন। কোথাও সুযোগ না পেয়ে সবাইকে অবাক করে দিয়ে তিনি বাংলাদেশ লেবার পার্টি থেকে ঢাকা-১৬ আসনের জন্য মনোনয়ন সংগ্রহ করেন।&nbsp;</p>

<p>পল্লবীর বাসিন্দা বদিউজ্জামান বলেন, &lsquo;মাসখানেক আগে তাকে (মোয়াজ্জেম) দেখেছি কিছু লোকজন নিয়ে বিএনপির পক্ষে নিজেকে ঢাকা-১৬ আসনের এমপি হবার জন্য প্রচার চালিয়েছেন। এখন শুনছি তিনি বিএনপি থেকে মনোনয়ন না পেয়ে লেবার পার্টি থেকে মনোনয়ন নিয়েছেন। যে লোক ক্ষমতার জন্য নিজ দলের সঙ্গে বেইমানি করতে পারে সে আবার মানুষের কী সেবা করবে!&rsquo;&nbsp;</p>

<p>এর আগে লেবার পার্টির মিডিয়া সেলের পক্ষ থেকে দলের চেয়ারম্যান ডা. মুস্তাফিজুর রহমান ইরান তার ভেরিফাইড ফেসবুকে জানান, ঢাকা-১৬ (পল্লবী-রূপনগর) আসনে বাংলাদেশ লেবার পার্টির সংসদ সদস্য প্রার্থী আলহাজ্ব এ কে এম মোয়াজ্জেম হোসেনের নাম ঘোষণা করা হয়। তিনি লেবার পার্টি ও ছাত্র মিশনের নেতাকর্মীসহ সকল জনসাধারণকে আলহাজ্ব মোয়াজ্জেম হোসেনকে সার্বিক সহযোগিতা করার জন্য অনুরোধ জানান।&nbsp;</p>

<p>এদিকে গত মঙ্গলবার (২৩ ডিসেম্বর) রাজধানীর গুলশানে দলীয় চেয়ারপারসনের রাজনৈতিক কার্যালয়ে বিএনপি মহাসচিব মির্জা ফখরুল ইসলাম আলমগীর জানান, জাতীয় নির্বাচনে দলের সিদ্ধান্তের বাইরে গিয়ে স্বতন্ত্র প্রার্থী হয়ে ভোটে লড়লে ব্যবস্থা নেওয়া হবে।&nbsp;</p>

<p>এ বিষয়ে পল্লবী থানা বিএনপির আহ্বায়ক কামাল হোসেনের কাছে জানতে চাইলে তিনি বলেন, কিছু লোক আছে রাজনীতি করে, এরা হলো এতিম পলিটিশিয়ান। মানে মা-বাবা না থাকলে সন্তান যেমন এতিম হয়ে যায়, কিছু রাজনীতিবিদ আছেন এদের কর্মী থাকে না। অথচ এরা একাই নেতা, একাই কর্মী, একাই সব- &nbsp;এরা হচ্ছে এতিম রাজনীতিবিদ।</p>

<p>এসব বিষয় মোয়াজ্জেম হোসেনের কাছে জানতে চাইলে তিনি বলেন, &lsquo;লেবার পার্টি থেকে আমি নির্বাচন করব ইনশাআল্লাহ। আমিনুল হককে বিএনপির হাই কমান্ড থেকে মনোনয়ন দিয়েছে, সে বিষয়ে আমার কোনো বক্তব্য নাই। আপনি এলাকায় জরিপ করলেই অনেক কিছু জানতে পারবেন। জনগণ আমার পাশে আছে, লেবার পার্টি নতুন দল, ইরান সাহেব ভালো লোক। আমার দরকার একটা মার্কা। সেই জন্যই আমি লেবার পার্টি থেকে নির্বাচন করতে চাই, বাকিটা আল্লাহর ইচ্ছা।&rsquo;</p>