<p>গোপালগঞ্জের টুঙ্গিপাড়া উপজেলায় ককটেল বা হাতবোমা তৈরি করতে গিয়ে বিস্ফোরণে মতিউর রহমান (২৫) নামে এক যুবক গুরুতর আহত হয়েছেন। এতে তার হাত-পা ও মুখমণ্ডল মারাত্মকভাবে ঝলসে গেছে।</p>

<p>সোমবার (২৩ মার্চ) সন্ধ্যার পর উপজেলার নিলফা বাজার এলাকায় নিজ বাড়িতে এ ঘটনা ঘটে। আহত মতিউর রহমান ওই এলাকার মোস্তাক আহম্মেদের ছেলে।</p>

<p>স্থানীয় সূত্রে জানা যায়, বাড়িতে বসে ককটেল বা বোমা তৈরির সময় হঠাৎ বিস্ফোরণ ঘটে। এতে মতিউর রহমান গুরুতর আহত হন। পরে স্থানীয়রা তাকে উদ্ধার করে গোপালগঞ্জ মেডিকেল কলেজ হাসপাতাল-এ নিয়ে যান।</p>

<p>সেখানে কর্তব্যরত চিকিৎসক তার অবস্থা আশঙ্কাজনক হওয়ায় উন্নত চিকিৎসার জন্য খুলনা মেডিকেল কলেজ হাসপাতাল-এ রেফার করেন। সন্দেহজনক বিষয় বিবেচনায় তাকে পুলিশ পাহারায় খুলনায় পাঠানো হয়েছে।</p>

<p>আহতের স্বজনরা দাবি করেছেন, একটি বিয়ের অনুষ্ঠানের জন্য আতশবাজি তৈরি করতে গিয়ে দুর্ঘটনাটি ঘটেছে। তবে চিকিৎসকদের প্রাথমিক ধারণা, তার শরীরের ক্ষতের ধরন আতশবাজির বিস্ফোরণের সঙ্গে সঙ্গতিপূর্ণ নয়।</p>

<p>গোপালগঞ্জ মেডিকেল কলেজ হাসপাতালের চিকিৎসক অসীম কুমার ধর জানান, &ldquo;আহতের ক্ষত দেখে এটি আতশবাজির বিস্ফোরণ বলে মনে হয়নি। ক্ষতের ধরন দেখে ককটেল বা হাতবোমার বিস্ফোরণ বলে ধারণা করা হচ্ছে। তবে বিষয়টি বিশেষজ্ঞরা নিশ্চিত করতে পারবেন।</p>

<p>গোপালগঞ্জর অতিরিক্ত পুলিশ সুপার (ডিএসবি) মুহাম্মদ সারোয়ার হোসেন বলেন ঘটনাটি নিয়ে এরইমধ্যে তদন্ত শুরু হয়েছে ।&nbsp;</p>

<p><br />
&nbsp;</p>