<p>বরিশালে হাম সংক্রমণ ক্রমেই বাড়ছে। শের-ই-বাংলা মেডিকেল কলেজ হাসপাতালে হাম-উপসর্গ নিয়ে চিকিৎসাধীন অবস্থায় আরও দুই শিশুর মৃত্যু হয়েছে। এ নিয়ে এই হাসপাতালে মোট তিন শিশুর মৃত্যু হয়েছে এবং বরিশাল বিভাগে সন্দেহজনক হাম রোগে মৃত হয়েছে ১২ জনের।&nbsp;</p>

<p>মৃত দুই শিশুর মধ্যে একজন ৫ মাস বয়সী ইমাম, যিনি বরিশালের বাকেরগঞ্জ উপজেলার চরামদ্দি ইউনিয়নের পান্না খানের ছেলে। অপরজন ৯ মাস বয়সী আবু সালেহ, বরগুনা জেলার আমতলী উপজেলার আবু বক্করের ছেলে। হাসপাতালের প্রশাসনিক শাখা জানায়, ইমাম ৬ এপ্রিল এবং আবু সালেহ ৭ এপ্রিল হাম-উপসর্গ নিয়ে ভর্তি হন।</p>

<p>বৃহস্পতিবার (৯ এপ্রিল) হাসপাতালের পরিচালক ব্রিগেডিয়ার জেনারেল ডা. মুশিউল মুনির এ বিষয়টি নিশ্চিত করেছেন।</p>

<p>তিনি জানান, বর্তমানে হাসপাতালে ৯১ জন হাম-উপসর্গ নিয়ে শিশুর চিকিৎসা চলছে। গত ২৪ ঘণ্টায় নতুন ৩০ জন শিশু ভর্তি হয়েছেন এবং একই সময়ে ২৭ জন সুস্থ হয়ে বাড়ি ফিরেছেন। এ পর্যন্ত হাসপাতালটিতে মোট ৩১০ জন সন্দেহজনক হাম রোগী ভর্তি হয়েছেন।</p>

<p>বরিশাল বিভাগীয় স্বাস্থ্য অধিদপ্তরের পরিচালক ডা. শ্যামল কৃষ্ণ মণ্ডল বলেন, বরিশাল বিভাগের ছয়টি জেলার বিভিন্ন হাসপাতালে গত ২৪ ঘণ্টায় ৭৬ জন সন্দেহজনক হাম রোগী ভর্তি হয়েছেন। এ সময়ে ৬২ জন সুস্থ হয়ে বাড়ি ফিরেছেন। চলতি বছরের ১ জানুয়ারি থেকে এ পর্যন্ত বরিশাল বিভাগে ১,০৮০ জন শিশু হাম-উপসর্গ নিয়ে চিকিৎসাধীন হয়েছেন, যার মধ্যে ৮২৭ জন হাসপাতালে ভর্তি হয়েছেন এবং ৫২ জনের নিশ্চিত হাম শনাক্ত হয়েছে।</p>

<p>স্বাস্থ্য বিভাগ সতর্ক করে বলেছে, শিশুদের হাম সংক্রমণ থেকে রক্ষা করতে অভিভাবকদের সচেতন থাকতে হবে। এ ছাড়া প্রয়োজনীয় টিকাদান কার্যক্রম দ্রুত সম্পন্ন করতে হবে। স্বাস্থ্য কর্মকর্তারা আশঙ্কা প্রকাশ করেছেন, যথাযথ সতর্কতা অবলম্বন না করলে আক্রান্ত শিশুর সংখ্যা আরও বাড়তে পারে।</p>