<p>ভারতের উত্তর প্রদেশের গাজিয়াবাদে ১২, ১৪ ও ১৬ বছর বয়সী তিন কিশোরী&nbsp;বোন নয় তলার ফ্ল্যাট থেকে লাফিয়ে আত্মহত্যা করেছে।</p>

<p>মঙ্গলবার (৩ ফেব্রুয়ারি) গভীর রাতে এই হৃদয়বিদারক ঘটনা ঘটে।</p>

<p>পুলিশ ও পারিবারিক সূত্রে জানা গেছে, অনলাইনে কোরীয় গেম ও সংস্কৃতিতে অতিরিক্ত আসক্তিই এই মর্মান্তিক ঘটনার পেছনে ভূমিকা রাখতে পারে।</p>

<p>পুলিশ জানিয়েছে, লাফ দেওয়ার আগে তিন বোন একটি হাতে লেখা কান্নার ইমোজিও আঁকা সুইসাইড নোট রেখে যায়, নোটে লেখা ছিল&mdash;&lsquo;সরি পাপা&rsquo;। পাশাপাশি একটি পকেট ডায়েরিতে আট পৃষ্ঠাজুড়ে তাদের গেমিং অভ্যাস, মোবাইল ব্যবহারের বিবরণ ও মানসিক অবস্থার কথা লেখা ছিল।</p>

<p>মঙ্গলবার গভীর রাতে তিন বোন তাদের ফ্ল্যাটের বারান্দায় গিয়ে দরজা ভেতর থেকে আটকে দেয়। পরে জানালা দিয়ে একে একে নিচে লাফ দেয় তারা। তাদের চিৎকার ও নিচে পড়ার শব্দে মা&ndash;বাবা, প্রতিবেশী ও আবাসন কমপ্লেক্সের নিরাপত্তারক্ষীদের ঘুম ভেঙে যায়। দরজা ভেঙে বারান্দায় ঢুকলেও ততক্ষণে সব শেষ হয়ে যায়।</p>

<p>সহকারী পুলিশ কমিশনার অতুল কুমার সিং বলেন, &lsquo;আমরা ঘটনাস্থলে পৌঁছে নিশ্চিত হই যে চেতন কুমারের তিন মেয়ে ভবন থেকে লাফিয়ে মারা গেছে।&rsquo;</p>

<p>পরিবারের সদস্যদের ভাষ্য অনুযায়ী, তিন বোন একটি &lsquo;কোরিয়ান লাভ গেম&rsquo;-এ মারাত্মকভাবে আসক্ত ছিল। তারা নিজেদের কোরীয় নামও রেখেছিল এবং প্রায় সব কাজ একসঙ্গে করত।&nbsp;</p>

<p>আরও জানা গেছে, কোভিড-১৯ মহামারির সময় থেকেই তাদের এই গেমিং আসক্তি শুরু হয়। দুই বছর আগে তারা স্কুলে যাওয়া পুরোপুরি বন্ধ করে দেয়। মেজ বোন প্রাচী (১৪) পরিবার ও গেমিং উভয় ক্ষেত্রেই নেতৃত্ব দিত বলে ধারণা করা হচ্ছে।</p>

<p>পুলিশ ধারণা করছে, সম্প্রতি মা&ndash;বাবা তাদের মোবাইল ফোন ব্যবহার কমিয়ে দেন। কয়েক দিন ধরে ফোন ব্যবহার করতে না পারায় তারা মানসিকভাবে ভেঙে পড়েছিল বলে। ঘরের দেয়ালে &lsquo;I am very lonely&rsquo; এবং &lsquo;My heart is broken&rsquo;&mdash;এ ধরনের কথাও লেখা পাওয়া গেছে।</p>

<p>মেয়েদের বাবা চেতন কুমার অভিভাবকদের উদ্দেশে সন্তানদের অনলাইন গেমিং বিষয়ে সচেতন থাকার আহ্বান জানিয়ে কান্নাজড়িত কণ্ঠে বলেন, &lsquo;ওরা বলেছিল&mdash;কোরিয়াই আমাদের জীবন। আমরা এটা ছাড়তে পারব না। এমন ঘটনা যেন আর কোনো বাবা&ndash;মায়ের জীবনে না আসে।&rsquo;</p>

<p>সিনিয়র পুলিশ কর্মকর্তা নিমিশ প্যাটেল জানান, এখন পর্যন্ত নির্দিষ্ট কোনো গেমের নাম নিশ্চিত হওয়া যায়নি। উদ্ধার করা সুইসাইড নোট ও ডায়েরির তথ্য বিশ্লেষণ করে তদন্ত চলছে।</p>