<p>কক্সবাজারের রামুর উত্তর মিঠাছড়ির প্রজ্ঞামিত্র বনবিহারে উৎসবমুখর পরিবেশে অনুষ্ঠিত হয়েছে ৪০তম স্বর্গপূরী (ব্যুহচক্র) উৎসব ও বৌদ্ধ মহাসম্মেলন। শুক্রবার (১৭ এপ্রিল) &nbsp;দিনব্যাপী আয়োজিত এ অনুষ্ঠানে দেশের বিভিন্ন অঞ্চল থেকে আগত কয়েকশ&rsquo; বৌদ্ধ ভিক্ষু ও হাজারো পুণ্যার্থীর উপস্থিতিতে সৃষ্টি হয় সম্প্রীতির এক মিলনমেলা।</p>

<p>উৎসব উপলক্ষে ভোরে প্রভাতফেরি ও বুদ্ধ পূজার মধ্য দিয়ে কর্মসূচির সূচনা হয়। দিনব্যাপী আয়োজনের মধ্যে ছিল অষ্টপরিষ্কার, মহাসংঘদান, ধর্মসভা ও পিণ্ডদান।</p>

<p>নাইক্ষ্যংছড়ি হেডম্যান ধুংরিপাড়া বৌদ্ধ বিহারের অধ্যক্ষ উ: আছাবা মহাথেরোর সভাপতিত্বে এবং রামু কেন্দ্রীয় সীমা মহাবিহারের অধ্যক্ষ শীলপ্রিয় মহাথেরোর প্রধান জ্ঞাতিতে দুই পর্বে অনুষ্ঠিত সম্মেলনে প্রধান অতিথি হিসেবে উপস্থিত ছিলেন কক্সবাজার-৩ আসনের নবনির্বাচিত সংসদ সদস্য লুৎফর রহমান কাজল। তিনি বলেন, ঐতিহ্যবাহী এ উৎসব প্রমাণ করে এ অঞ্চলের মানুষ সাম্প্রদায়িক সম্প্রীতিতে বিশ্বাসী, যা ভবিষ্যতেও বজায় রাখা প্রয়োজন।</p>

<p>অনুষ্ঠানে বিশেষ অতিথি হিসেবে উপস্থিত ছিলেন জোয়ারিয়ানালা ইউনিয়ন বিএনপির সভাপতি গোলাম কবির সওদাগর ও সাধারণ সম্পাদক এনামুল হক।</p>

<p>ধর্মদেশনায় অংশ নেন বিমুক্তি বিদর্শণ ভাবনা কেন্দ্রের প্রতিষ্ঠাতা করুণাশ্রী মহাথেরো, জ্ঞানেন্দ্রীয় মহাথেরো, ধর্মমিত্র মহাথেরো এবং কে শ্রী জোতিসেন মহাথেরোসহ প্রাজ্ঞ ভিক্ষুসংঘ।</p>

<p>শুক্রবার বিকেলে স্বর্গপূরী উদ্বোধন এবং সন্ধ্যায় উৎসব উৎসর্গের পর বিশ্বশান্তি কামনায় বিশেষ প্রার্থনা সভা অনুষ্ঠিত হয়। এ সময় প্রয়াত ধর্মগুরু প্রজ্ঞামিত্র মহাথেরো ও সারমিত্র মহাথেরোর নির্বাণ সুখ কামনার পাশাপাশি দেশ ও জাতির মঙ্গল কামনা করা হয়।</p>

<p>অনুষ্ঠানটি সঞ্চালনা করেন প্রজ্ঞা বিনয় থেরো ও টিটু বড়ুয়া। উৎসব উদযাপন পরিষদ ও বিহার পরিচালনা কমিটির পক্ষ থেকে আয়োজনটি সফলভাবে সম্পন্ন করায় প্রশাসনসহ সংশ্লিষ্ট সকলের প্রতি কৃতজ্ঞতা জানানো হয়।রাতে বৌদ্ধ সাংস্কৃতিক অনুষ্ঠানের মধ্য দিয়ে বর্ণাঢ্য এ আয়োজনের সমাপ্তি ঘটে।</p>