<p>খুলনা বিশ্ববিদ্যালয়ের (খুবি) বিভিন্ন ডিসিপ্লিনে নতুন করে স্মার্টবোর্ড সংযুক্ত করা হচ্ছে। এসব স্মার্টবোর্ডের বিভিন্ন ফিচার সম্পর্কে অবহিতকরণ এবং এর সর্বোচ্চ ব্যবহার নিশ্চিত করতে এক কর্মশালা অনুষ্ঠিত হয়।</p>

<p>মঙ্গলবার (৭ এপ্রিল) সকালে কর্মশালার উদ্বোধনী অনুষ্ঠানে প্রধান অতিথি হিসেবে বক্তব্য রাখেন বিশ্ববিদ্যালয়ের উপাচার্য প্রফেসর ড. মোঃ রেজাউল করিম।</p>

<p>তিনি বলেন, ভবিষ্যৎ চ্যালেঞ্জ মোকাবিলায় আমাদের শিক্ষা কারিকুলামকে আধুনিক ও যুগোপযোগী করে সাজাতে হবে। এ কারণেই প্রতিটি ডিসিপ্লিনে স্মার্টবোর্ড ও কম্পিউটার ল্যাব স্থাপন করা হচ্ছে। স্মার্টবোর্ড অত্যন্ত প্রয়োজনীয় একটি প্রযুক্তি উল্লেখ করে তিনি এর যথাযথ ব্যবহার নিশ্চিত করতে সংশ্লিষ্ট সকলকে সচেতন ও দক্ষ হওয়ার আহ্বান জানান। একই সঙ্গে কর্মশালার আয়োজনের জন্য সংশ্লিষ্টদের ধন্যবাদ জানান।</p>

<p>কর্মশালায় রিসোর্স পারসন হিসেবে স্মার্টবোর্ড ব্যবহারের বিভিন্ন টেকনিক্যাল দিক তুলে ধরেন হিকভিশন বাংলাদেশের প্রতিনিধি সাকিব হাসান। এতে নগর ও গ্রামীণ পরিকল্পনা ডিসিপ্লিনের প্রধান প্রফেসর ড. মোঃ জাকির হোসেন এবং পরিকল্পনা ও উন্নয়ন বিভাগের পরিচালক প্রফেসর ড. কাজী সাইফুল ইসলামসহ বিভিন্ন ডিসিপ্লিনের শিক্ষকবৃন্দ অংশগ্রহণ করেন। এ সময় সংশ্লিষ্ট প্রতিষ্ঠানের কর্মকর্তারাও উপস্থিত ছিলেন।</p>