<p>বাগেরহাট সদর উপজেলার ডেমা ইউনিয়নের বড় বাঁশবাড়িয়া ও বান্দাদিয়া মৌজায় অবস্থিত &lsquo;ছয়বাকী খাল&rsquo; নামে একটি বদ্ধ জলাশয় নিয়ে নতুন করে দখল বিতর্ক দেখা দিয়েছে। ২০০৮ সালে ইজারা নেওয়ার পরও দীর্ঘ ১৭ বছর ধরে ওই জলাশয়ের দখল না পাওয়ার অভিযোগ করেছেন পদ্মা যুব উন্নয়ন সমবায় সমিতি লিমিটেডের সভাপতি ইলিয়াস মল্লিক। তিনি প্রশাসনের হস্তক্ষেপ চেয়ে জলাশয়ের দখল ফেরত বা ক্ষতিপূরণ দাবি করেছেন।</p>

<p>ভুক্তভোগী সূত্রে জানা যায়, ২০০৮ সালে সদর উপজেলার বড় বাঁশবাড়িয়া ও বান্দাদিয়া মৌজায় অবস্থিত প্রায় ৫ দশমিক ৫৭ একর আয়তনের &lsquo;ছয়বাকী খাল&rsquo; যুব উন্নয়ন অধিদপ্তরের নীতিমালা অনুযায়ী পদ্মা যুব উন্নয়ন সমবায় সমিতি লিমিটেডের নামে ইজারা নেওয়া হয়। এলাকার বেকার যুবকদের কর্মসংস্থানের উদ্দেশ্যে প্রায় ৮ লাখ টাকা ব্যয়ে সমবায় সমিতির সভাপতি ইলিয়াস মল্লিক জলাশয়টি ইজারা নেন।</p>

<p>ইলিয়াস মল্লিক অভিযোগ করেন, ইজারা নেওয়ার পর স্বৈরাচারী সরকারের সময় স্থানীয় কিছু প্রভাবশালী ব্যক্তি তাকে ওই সম্পত্তি থেকে উচ্ছেদ করে দেয় এবং বিভিন্নভাবে নির্যাতন চালায়। এর ফলে তিনি দীর্ঘ প্রায় ১৭ বছর ধরে ইজারাকৃত সম্পত্তির ভোগদখল করতে পারেননি।</p>

<p>তিনি বলেন, সাম্প্রতিক সময়ে সরকারের পরিবর্তনের পর তিনি আবারও ওই জলাশয়ের দখল নিতে গেলে স্থানীয় কিছু প্রভাবশালী ব্যক্তির বাধার মুখে পড়েন। তার অভিযোগ, বর্তমানে বেড়িবাঁধের দুই পাশের দুটি ঘেরের একটি ডেমাপুর&ndash;বাঁশবাড়িয়া এলাকার বৈষম্যবিরোধী ছাত্র আন্দোলনের জুলাই যোদ্ধা শহীদ আলিফ আহমেদ সিয়ামের পিতা বুলবুল আহমেদ ও তাঁর পরিবারের তত্ত্বাবধানে রয়েছে। অন্য অংশ স্থানীয় কয়েকজন বিএনপি নেতার দখলে রয়েছে বলেও দাবি করেন তিনি।</p>

<p>ভুক্তভোগীর অভিযোগ, বিষয়টি নিয়ে বিভিন্ন দপ্তরে লিখিত অভিযোগ ও স্থানীয় সংসদ সদস্যের কাছে আবেদন করা হলেও এখন পর্যন্ত কার্যকর কোনো সমাধান হয়নি।<br />
এলাকার কয়েকজন বাসিন্দা বলেন, ইজারাকৃত সম্পত্তি যদি ভুক্তভোগীর কাছে ফিরিয়ে দেওয়া সম্ভব না হয়, তবে অন্তত তাঁর দেওয়া ইজারার অর্থ ক্ষতিপূরণ হিসেবে ফেরত দেওয়া উচিত।</p>

<p>এ বিষয়ে বাগেরহাট ২ আসনের সংসদ সদস্য শেখ মনজুরুল হক রাহাদ বলেন, &ldquo;ইলিয়াস মল্লিক সমবায় সমিতির নামে ইজারা নেওয়ার পরও দীর্ঘদিন সম্পত্তির ভোগদখল করতে পারেননি এবং অতীতে নির্যাতনের শিকার হয়েছেন। সরকারি সম্পত্তি জোর করে দখল করার কোনো সুযোগ নেই। যদি কেউ বেআইনিভাবে সরকারি সম্পত্তি ভোগদখল করে থাকে, তাহলে তাদের বিরুদ্ধে প্রশাসনিক ব্যবস্থা নেওয়া হবে।&rdquo;</p>