<p>হবিগঞ্জের শায়েস্তাগঞ্জ থানার ভারপ্রাপ্ত কর্মকর্তাকে (ওসি) প্রকাশ্যে হুমকি দেওয়ার ঘটনায় বৈষম্যবিরোধী ছাত্র আন্দোলনের হবিগঞ্জ জেলা শাখার সদস্য সচিব মাহদী হাসানকে কারণ দর্শানোর (শোকজ) নোটিশ দেওয়া হয়েছে।</p>

<p>শনিবার (৩ জানুয়ারি) দুপুরে বৈষম্যবিরোধী ছাত্র আন্দোলনের দপ্তর সম্পাদক শাহাদাত হোসেনের স্বাক্ষরিত শোকজ চিঠিটি মাহদী হাসানের কাছে পাঠানো হয়। একই সঙ্গে চিঠিটি সংগঠনটির ভেরিফায়েড ফেসবুক পেজেও প্রকাশ করা হয়।</p>

<p>শোকজ চিঠিতে উল্লেখ করা হয়, শুক্রবার হবিগঞ্জ জেলার শায়েস্তাগঞ্জ থানায় মাহদী হাসানের দেওয়া কিছু অনাকাঙ্ক্ষিত বক্তব্য গণমাধ্যমের মাধ্যমে সংগঠনের নজরে এসেছে। এসব বক্তব্য বৈষম্যবিরোধী ছাত্র আন্দোলনের আদর্শের সঙ্গে সামঞ্জস্যপূর্ণ নয় এবং জনপরিসরে সংগঠনের ভাবমূর্তি ক্ষুণ্ন করেছে বলে চিঠিতে উল্লেখ করা হয়।</p>

<p>চিঠিতে আরও বলা হয়, কেন তিনি এ ধরনের বক্তব্য দিয়েছেন এবং তার বিরুদ্ধে কেন স্থায়ী সাংগঠনিক ব্যবস্থা গ্রহণ করা হবে না সে বিষয়ে আগামী ২৪ ঘণ্টার মধ্যে লিখিত ব্যাখ্যা দপ্তরের মাধ্যমে সংগঠনের সভাপতি রিফাত রশিদের কাছে জমা দিতে নির্দেশ দেওয়া হয়েছে। একই সঙ্গে পরবর্তী নির্দেশ না দেওয়া পর্যন্ত তাকে সংগঠনের সব ধরনের সাংগঠনিক কার্যক্রম থেকে বিরত থাকার নির্দেশ দেওয়া হয়।</p>

<p>এর আগে শুক্রবার (২ জানুয়ারি) দুপুরে শায়েস্তাগঞ্জ থানায় ওসিকে হুমকি দেওয়ার ঘটনা ঘটে। পরে সামাজিক যোগাযোগমাধ্যমে মাহদী হাসানের ওই বক্তব্যের একটি ভিডিও ছড়িয়ে পড়লে তা নিয়ে ব্যাপক আলোচনা ও সমালোচনার সৃষ্টি হয়।</p>

<p>ভাইরাল হওয়া ভিডিওতে দেখা যায়, থানার ভেতরে বসে ওসির সঙ্গে বাগ্&zwnj;বিতণ্ডার একপর্যায়ে মাহদী হাসান নিজেকে বৈষম্যবিরোধী ছাত্র আন্দোলনের নেতা পরিচয় দিয়ে বিভিন্ন সহিংস ঘটনার প্রসঙ্গ টেনে হুমকিমূলক বক্তব্য দেন। বিষয়টি ঘিরে স্থানীয় পর্যায়সহ সামাজিক মাধ্যমে তীব্র প্রতিক্রিয়া দেখা দেয়।</p>

<p><img alt="3262" src="https://asset.kalerkantho.com/public/news_images/share/photo/shares/online/2026/01/03/my1184/andolon.jpg" /></p>