<p>ছোটপর্দার জনপ্রিয় অভিনেতা পার্থ শেখ বিবাহবন্ধনে আবদ্ধ হয়েছেন। তার জীবনসঙ্গী হয়েছেন সামিহা রহমান শামা। দীর্ঘদিনের প্রেমের সম্পর্কের পর তারা দুজন নতুন জীবনের পথে পা বাড়ালেন। বৃহস্পতিবার (৮ জানুয়ারি) রাতে বিষয়টি একটি গণমাধ্যমকে নিশ্চিত করেন নাট্যনির্মাতা রাফাত মজুমদার রিংকু।</p>

<p>প্রায় এক দশক আগে সামাজিক যোগাযোগ মাধ্যম ফেসবুকের মাধ্যমে পরিচয় হয় অভিনেতা পার্থ শেখ ও সামিহা রহমান শামার। প্রথমদিকে যোগাযোগে তেমন ঘনিষ্ঠতা না থাকলেও সময়ের ব্যবধানে বন্ধুত্ব গড়ে ওঠে, যা শেষ পর্যন্ত প্রেমে পরিণত হয়।</p>

<p>তবে প্রেমের সূচনা সহজ ছিল না। পার্থের প্রথম প্রেমের প্রস্তাবে রাজি হননি সামিহা। তিনবার প্রপোজালের পর অবশেষে ২০২২ সালের ৩০ জানুয়ারি তিনি অভিনেতার প্রস্তাবে সম্মতি দেন। এরপর প্রায় দুই বছর ধরে যুগলটি সম্পর্ককে সুন্দরভাবে এগিয়ে নিয়ে যান।</p>

<p>দুই পরিবারের অনুমতি নিয়ে গত বছরের ফেব্রুয়ারিতে অনেকটাই গোপনে তাদের বাগদান সম্পন্ন হয়। আর সেই বাগদানের প্রায় ১১ মাস পর গতকাল&nbsp;বৃহস্পতিবার, রাজধানীর নিকুঞ্জের একটি কনভেনশন সেন্টারে ঘরোয়া আয়োজনে তারা বিয়ে সম্পন্ন করেছেন। অনুষ্ঠানে শোবিজ অঙ্গনের ঘনিষ্ঠজনরা উপস্থিত ছিলেন।</p>

<p>পার্থ শেখ বিয়ের পর বলেন, &ldquo;শামার সঙ্গে আমার পরিচয় ২০১৬ সাল থেকে। শুরুতে ফেসবুকে টুকটাক কথা হতো, পরে দীর্ঘদিন যোগাযোগ বন্ধ ছিল।</p>

<p>পুনরায় কথা শুরু হলে আমি ভালো লাগার কথা জানাই এবং প্রেমের প্রস্তাব দিই। প্রথমে রাজি হয়নি, কিন্তু তিনবার প্রপোজ করার পর সে রাজি হয়। এরপর খুব সুন্দরভাবে আমাদের সম্পর্ক এগিয়েছে। দুই পরিবারকে জানানোর পর, তাদের উপস্থিতিতেই আমাদের বাগদান হয়। ঘরোয়া আয়োজনের মাধ্যমে বিয়ে সম্পন্ন হলো। সকলের কাছে নতুন জীবনের জন্য দোয়া চাই।&rdquo;</p>

<p>যুগলটি আপাতত ঘরোয়া আয়োজনে কেবল ঘনিষ্ঠজনদের সঙ্গে বিয়ে উদযাপন করেছেন। তবে আগামী বছরের ফেব্রুয়ারিতে বড় পরিসরে একটি অনুষ্ঠান করার পরিকল্পনা রয়েছে।</p>

<p>উল্লেখ্য, পার্থ শেখ নির্মাণ দিয়ে ক্যারিয়ার শুরু করলেও গত দুই বছরে মডেলিং ও অভিনয়ের মাধ্যমে পরিচিতি পেয়েছেন। নাটক ও ওয়েব সিরিজে নিয়মিত অভিনয় করছেন তিনি। অন্যদিকে সামিহা রহমান শামা নর্থ সাউথ বিশ্ববিদ্যালয় থেকে পড়াশোনা শেষ করেছেন এবং বর্তমানে একটি শিক্ষাপ্রতিষ্ঠানের সহপ্রতিষ্ঠাতা হিসেবে নিযুক্ত আছেন।</p>