<p>দেশের প্রতিটি নাগরিকের জন্য সহজলভ্য ও মানসম্মত চিকিৎসাসেবা নিশ্চিত করতে শিগগিরই চালু হতে যাচ্ছে &lsquo;হেলথ কার্ড&rsquo; কর্মসূচি। ফ্যামিলি কার্ড ও কৃষক কার্ডের আদলে এই উদ্যোগ বাস্তবায়নের পরিকল্পনা নেওয়া হয়েছে বলে জানিয়েছেন নেত্রকোনা-২ আসনের সংসদ সদস্য ডা. মো. আনোয়ারুল হক।</p>

<p>সোমবার (৯ মার্চ) বিকেলে নেত্রকোনা&nbsp;আধুনিক সদর হাসপাতালের সম্মেলন কক্ষে আয়োজিত এক সংবর্ধনা ও মতবিনিময় সভায় প্রধান অতিথির বক্তব্যে তিনি এ তথ্য জানান।</p>

<p>তিনি বলেন, দেশের সাধারণ মানুষ যেন সহজে উন্নত চিকিৎসা পেতে পারে, সে লক্ষ্যেই সরকার নতুন স্বাস্থ্যসেবা ব্যবস্থার পরিকল্পনা করছে। এই পরিকল্পনার অংশ হিসেবে &lsquo;হেলথ কার্ড&rsquo; চালু করা হলে নাগরিকরা নিবন্ধিত স্বাস্থ্যসেবার আওতায় এসে দ্রুত ও মানসম্মত চিকিৎসাসুবিধা পাবে।</p>

<p>তিনি আরও বলেন, স্বাস্থ্যখাতকে আরও জনবান্ধব করতে সরকার বিভিন্ন উদ্যোগ হাতে নিচ্ছে। বিশেষ করে জেলা ও উপজেলা পর্যায়ে চিকিৎসাব্যবস্থার উন্নয়ন, আধুনিক চিকিৎসা সরঞ্জাম সরবরাহ এবং চিকিৎসাসেবাকে আরও সহজলভ্য করার ওপর গুরুত্ব দেওয়া হচ্ছে।</p>

<p>সভায় চিকিৎসক, স্বাস্থ্যকর্মী, স্থানীয় জনপ্রতিনিধি এবং বিভিন্ন শ্রেণি-পেশার মানুষ উপস্থিত ছিলেন। বক্তারা আশা প্রকাশ করেন, &lsquo;হেলথ কার্ড&rsquo; চালু হলে সাধারণ মানুষের চিকিৎসাসেবা গ্রহণ আরও সহজ ও সুশৃঙ্খল হবে।</p>