<p>বর্ষা এখনও পুরোপুরি নামেনি। আকাশে মেঘ জমলেও টানা বৃষ্টির দেখা মেলেনি। কিন্তু তার আগেই বরিশালের হিমনীড় পুকুরে নেমেছে প্রকৃতির এক নীরব উৎসব, ফুটেছে হাজারো শ্বেতপদ্ম।</p>

<p>বাংলাদেশ অভ্যন্তরীণ নৌপরিবহন কর্তৃপক্ষ (বিআইডাব্লিউটিএ) বরিশাল অঞ্চলের এই পদ্মপুকুরের প্রায় ৮০ শতাংশজুড়ে এখন সাদা ফুলের বিস্তার। দূর থেকে তাকালে মনে হয়, জলের ওপর বিছানো হয়েছে শুভ্র এক চাদর। নিস্তব্ধ পরিবেশে এই দৃশ্য যেন এক অনির্বচনীয় প্রশান্তির অনুভূতি এনে দেয়।</p>

<p>সাধারণত আষাঢ়-শ্রাবণ মাস, অর্থাৎ জুন থেকে আগস্ট পর্যন্ত সময়কে পদ্মফোটার প্রধান মৌসুম ধরা হয়। তবে প্রকৃতির সেই স্বাভাবিক ছন্দ ভেঙে এ বছর বর্ষা পুরোপুরি শুরু হওয়ার আগেই ফুটে উঠেছে শ্বেতপদ্ম। বিশেষজ্ঞদের মতে, এপ্রিল থেকে জুলাই পর্যন্ত সময় পদ্মফোটার উপযোগী হলেও এত ব্যাপক আকারে আগাম ফুটে ওঠা বিরল।</p>

<p>এ দৃশ্য দেখতে প্রতিদিনই ভিড় করছেন সৌন্দর্যপ্রেমীরা। কেউ পরিবার নিয়ে, কেউ বন্ধুবান্ধবের সঙ্গে এসে উপভোগ করছেন পুকুরপাড়ের এই শান্ত সৌন্দর্য। কেউ গ্রিলের ফাঁক গলিয়ে ছবি তুলছেন, কেউবা নীরবে দাঁড়িয়ে তাকিয়ে থাকছেন জলের ওপর ভেসে থাকা সাদা ফুলের দিকে।</p>

<p>পুকুরটি চারদিক থেকে দেয়াল ও নিরাপত্তা গ্রিল দিয়ে ঘেরা থাকায় দর্শনার্থীদের দূর থেকেই উপভোগ করতে হচ্ছে এই দৃশ্য। তবুও আগ্রহে ভাটা নেই।</p>

<p>জীবনানন্দের শহর বরিশালের এই দৃশ্য নিয়ে কবি ও গবেষক হেনরী স্বপন বলেন, &nbsp;এত আগে পদ্মফুল ফোটার ঘটনা সত্যিই বিস্ময়কর। মনে হচ্ছে, পুকুরটাই যেন বর্ষাকে আগাম আহ্বান জানাচ্ছে।</p>

<p>বরিশাল বিশ্ববিদ্যালয়ের সহযোগী অধ্যাপক ও পর্যটন বিশেষজ্ঞ ড. মো. সাখাওয়াত হোসেন বলেন, &nbsp;পদ্মপুকুরটি একটি সম্ভাবনাময় প্রাকৃতিক পর্যটনস্থল। যথাযথ সংরক্ষণ নিশ্চিত করে সীমিত পরিসরে দর্শনার্থীদের জন্য উন্মুক্ত করা যেতে পারে, বিশেষ করে ছুটির দিনে।</p>

<p>তবে উন্মুক্ত করার বিষয়ে সতর্ক অবস্থানে রয়েছে কর্তৃপক্ষ। বিআইডাব্লিউটিএ&rsquo;র বরিশাল অঞ্চলের নির্বাহী প্রকৌশলী মো. আমজাদ হোসেন জানান, &nbsp;পুকুরটি সংরক্ষিত এলাকা। উন্মুক্ত করলে অনেকেই ফুল ছিঁড়ে ফেলেন। তাই সংরক্ষণকেই অগ্রাধিকার দেওয়া হচ্ছে।</p>

<p>পরিবেশকর্মীরা বলছেন, টানা দুই বছরের স্থবিরতার পর এবারই প্রথম হিমনীড়ে এত বিপুল পরিমাণে শ্বেতপদ্ম ফুটেছে। পরিবেশকর্মী আরিফুর রহমান বলেন, &nbsp;এটি ইতিবাচক ইঙ্গিত। পুকুরটি আবার প্রাণ ফিরে পাচ্ছে। বর্ষা পুরোপুরি এলে আরও বেশি ফুল ফুটতে পারে।</p>

<p>প্রকৃতির এই আগাম সাড়া যেন নতুন আশার বার্তা দিচ্ছে। স্থানীয়দের বিশ্বাস, সবকিছু অনুকূলে থাকলে আগামী দিনগুলোতে হিমনীড় পুকুর আবারও ফিরে পাবে তার পুরোনো ঐতিহ্য, যেখানে জলের অস্তিত্ব ঢাকা পড়ে যাবে শ্বেতপদ্মের সাদা সৌন্দর্যে।<br />
&nbsp;</p>