<p>ইরানের সঙ্গে যুদ্ধ চলাকালে গোপনে সংযুক্ত আরব আমিরাতে &lsquo;আয়রন ডোম&rsquo; এবং কয়েক ডজন সৈন্য মোতায়েন করেছিল ইসরাইল। এ বিষয়ে অবগত এক ইসরাইলি সূত্রের মাধ্যমে মার্কিন সংবাদমাধ্যম সিএনএন এ তথ্য নিশ্চিত করেছে।</p>

<p>সূত্র জানায়, ইসরাইলের প্রধানমন্ত্রী বেঞ্জামিন নেতানিয়াহু সংযুক্ত আরব আমিরাতের প্রেসিডেন্ট শেখ মোহাম্মদ বিন জায়েদের সঙ্গে ফোনালাপের পর দেশটির সেনাবাহিনীকে একটি &lsquo;আয়রন ডোম&rsquo; ব্যাটারি এবং প্রতিরক্ষা দল পাঠানোর নির্দেশ দেন।</p>

<p>এই পদক্ষেপ দুই দেশের মধ্যে নজিরবিহীন সামরিক সহযোগিতার নতুন দৃষ্টান্ত হিসেবে দেখা হচ্ছে। ২০২০ সালে আব্রাহাম অ্যাকর্ডস স্বাক্ষরের পর থেকেই ইসরাইল ও সংযুক্ত আরব আমিরাতের মধ্যে সম্পর্ক ক্রমেই ঘনিষ্ঠ হয়েছে।</p>

<p>আমিরাতের প্রতিরক্ষা মন্ত্রণালয়ের তথ্য অনুযায়ী, ইরান এই যুদ্ধে অঞ্চলটির অন্য যেকোনো দেশের তুলনায় আমিরাতকেই বেশি লক্ষ্যবস্তুতে পরিণত করে। দেশটির ওপর ৫৫০টির বেশি ব্যালিস্টিক ও ক্রুজ ক্ষেপণাস্ত্র এবং প্রায় ২ হাজার ২০০ ড্রোন হামলা চালানো হয়। এর মধ্যে ৯০ শতাংশের বেশি প্রতিহত করা সম্ভব হয়েছে বলে দাবি আমিরাতের।</p>

<p>&lsquo;আয়রন ডোম&rsquo; হলো ইসরাইলের তৈরি একটি স্বল্প-পাল্লার আকাশ প্রতিরক্ষা ব্যবস্থা। এটি রকেট, মর্টার, আর্টিলারি শেল ও ড্রোন ভূপাতিত করতে সক্ষম।</p>

<p>ইসরাইল -এর আগে বিভিন্ন দেশে এই প্রযুক্তি বিক্রি করলেও সরাসরি অন্যদেশে মোতায়েন করে যুদ্ধক্ষেত্রে ব্যবহারের ঘটনা এটিই প্রথম বলে ধারণা করা হচ্ছে।</p>