<p>সুন্দরবন পূর্ব বিভাগের শরণখোলা রেঞ্জের কচিখালী অভয়ারণ্য কেন্দ্রের ডিমের চর থেকে চার হাজার ফুট মালা ফাঁদসহ ছগির খান (৪০) নামে এক হরিণ শিকারিকে আটক করা হয়েছে।</p>

<p>শনিবার (৪ এপ্রিল) সকালে গোপন সংবাদের ভিত্তিতে অভিযান চালিয়ে তাকে আটক করেন বনরক্ষীরা। ঘটনাস্থল থেকে হরিণ শিকারের আরও বিভিন্ন সরঞ্জাম উদ্ধার করা হয়েছে।</p>

<p>আটক শিকারি পাথরঘাটা উপজেলার চরদুয়ানি গ্রামের মৃত রুস্তম আলী খানের ছেলে। অভিযানকালে শিকারি দলের আরও পাঁচ সদস্য গহীন বনে পালিয়ে যায়। তাদেরকে আটক করতে অভিযান চলছে বলে জানিয়েছে বনবিভাগ।</p>

<p>শরণখোলা রেঞ্জের কচিখালী অভয়ারণ্য কেন্দ্রের ভারপ্রাপ্ত কর্মকর্তা (ফরেস্টার) মিজানুর রহমান জানান, তারা গোপন সংবাদের মাধ্যমে হরিণ শিকারের খবর জানতে পেরে ডিমের চরে অভিযান পরিচালনা করেন। প্রথমে বনরক্ষীরা বনের বিশাল এলাকাজুড়ে মালাফাঁদ পাতা দেখতে পেয়ে শিকারিদের সন্ধান করতে থাকেন। এসময় বনরক্ষীদের উপস্থিতি টের পেয়ে শিকারিরাও পালানোর চেষ্টা করেন।</p>

<p>এক পর্যায়ে ধাওয়া করে একজনকে আটক করতে সক্ষম হলেও দলের আরও পাঁচ শিকারি গহীন বনে পালিয়ে যান। পরে বনে তল্লাশি করে প্রায় সোয়া কিলোমিটার এলাকায় পেতে রাখা নাইলনের সুতার তৈরী ৪ হাজার ফুট হরিণ শিকারের মালাফাঁদ ও অন্যান্য জিনিসপত্র উদ্ধার করা হয়।</p>

<p>পূর্ব সুন্দরবনের শরণখোলা রেঞ্জের সহকারী বন সংরক্ষক (এসিএফ) মো. শরীফুল ইসলাম বলেন, কচিখালী ডিমেরচরে মালাফাঁদসহ আটক হরিণ শিকারির বিরুদ্ধে বন আইনে একটি মামলা দায়ের করা হয়েছে। পলাতক শিকারিদের আটক করতে বনে তল্লাশি চলছে। হরিণ শিকারসহ বন অপরাধ দমনে বন বিভাগের নিয়মিত টহল ও বিশেষ অভিযান অব্যাহত রয়েছে বলে জানান তিনি।&nbsp;</p>