<p>দুই বাংলার জনপ্রিয় চিত্রনায়িকা জয়শ্রী কবির মারা গেছেন। গত ১২ জানুয়ারি যুক্তরাজ্যের লন্ডনে শেষ নিঃশ্বাস ত্যাগ করেন তিনি।&nbsp;</p>

<p>জয়শ্রী কবিরের মৃত্যুর খবরটি নিশ্চিত করেছেন তার ভাগ্নে জাভেদ মাহমুদ। সামাজিক যোগাযোগমাধ্যমে দেওয়া এক পোস্টে তিনি লেখেন,&ldquo;আমার মামী&nbsp;জয়শ্রী কবির বিখ্যাত নায়িকা, এককালের &lsquo;মিস ক্যালকাটা&rsquo; লন্ডনে শেষ নিঃশ্বাস ত্যাগ করেছেন। তিনি সত্যজিৎ রায়ের &lsquo;প্রতিদ্বন্দ্বী&rsquo;, আলমগীর কবিরের &lsquo;সীমানা পেরিয়ে&rsquo;, &lsquo;রুপালি সৈকতে&rsquo;, &lsquo;সূর্য কন্যা&rsquo;সহ একাধিক চলচ্চিত্রে নায়িকা ছিলেন।&rdquo;</p>

<p>জয়শ্রী কবিরের মৃত্যুর সুনির্দিষ্ট কারণ এখনো জানা যায়নি। তবে তার ভাগ্নে জানান, দীর্ঘদিন ধরেই তিনি লন্ডনে অসুস্থ অবস্থায় ছিলেন।</p>

<p>এক সময়ের জনপ্রিয় এই অভিনেত্রী দীর্ঘদিন ধরে যুক্তরাজ্যের লন্ডনে বসবাস করছিলেন। সেখানে একটি বিশ্ববিদ্যালয়ে ইংরেজি সাহিত্যের শিক্ষক হিসেবেও কাজ করেছেন তিনি। জানা গেছে, লন্ডনে তিনি তার একমাত্র সন্তান লেনিনকে নিয়ে থাকতেন। প্রায় এক দশক আগে তিনি ঢাকায় এসেছিলেন&nbsp;এরপর আর বাংলাদেশে দেখা যায়নি তাকে।</p>

<p>১৯৫২ সালে কলকাতায় জন্মগ্রহণ করেন জয়শ্রী কবির। তার পারিবারিক নাম জয়শ্রী রায়। বেড়ে ওঠাও কলকাতায়। সাউথ পয়েন্ট স্কুলে পড়াশোনা করেন তিনি। ১৯৬৮ সালে &lsquo;মিস ক্যালকাটা&rsquo; প্রতিযোগিতায় বিজয়ী হন জয়শ্রী। এরপর ১৯৭০ সালে সত্যজিৎ রায়ের পরিচালনায় &lsquo;প্রতিদ্বন্দ্বী&rsquo; চলচ্চিত্রের মাধ্যমে রুপালি পর্দায় অভিষেক ঘটে তার। ছবিটি নির্মিত হয় সুনীল গঙ্গোপাধ্যায়ের গল্প অবলম্বনে।</p>

<p>১৯৭৬ সালে মুক্তি পাওয়া &lsquo;অসাধারণ&rsquo; সিনেমায় কিংবদন্তি অভিনেতা উত্তম কুমারের বিপরীতে অভিনয় করে বিশেষভাবে আলোচনায় আসেন জয়শ্রী কবির। পরবর্তী সময়ে বাংলাদেশের চলচ্চিত্রে কাজ করে তিনি ব্যাপক জনপ্রিয়তা অর্জন করেন। বাংলাদেশের খ্যাতিমান পরিচালক আলমগীর কবিরের পরিচালনায় &lsquo;সীমানা পেরিয়ে&rsquo;, &lsquo;রুপালি সৈকতে&rsquo;, &lsquo;সূর্য কন্যা&rsquo; ও &lsquo;মোহনা&rsquo;সহ একাধিক চলচ্চিত্রে নায়িকা চরিত্রে অভিনয় করেন তিনি।</p>

<p>ব্যক্তিগত জীবনে ১৯৭৫ সালে আলমগীর কবিরের সঙ্গে বিবাহবন্ধনে আবদ্ধ হন জয়শ্রী কবির। তবে এই দাম্পত্য জীবন দীর্ঘস্থায়ী হয়নি। প্রায় তিন বছরের মধ্যেই দাম্পত্য কলহ শুরু হয় এবং শেষ পর্যন্ত বিবাহবিচ্ছেদের মাধ্যমে তাদের সংসারের ইতি ঘটে। এই সংসারে লেনিন সৌরভ কবির নামে এক পুত্রসন্তান রয়েছে।</p>

<p>রুপালি পর্দায় শক্তিশালী উপস্থিতি ও ব্যক্তিত্বময় অভিনয়ের জন্য জয়শ্রী কবির দুই বাংলার দর্শকের কাছে আজীবন স্মরণীয় হয়ে থাকবেন।</p>