<p>পিরোজপুর-২ আসনের সংসদ সদস্য ও গৃহায়ন ও গণপূর্ত প্রতিমন্ত্রী আহম্মদ সোহেল মনজুর সুমন এবং ঝালকাঠি-১ আসনের সংসদ সদস্য রফিকুল ইসলাম জামাল পিরোজপুরের ঐতিহ্যবাহী ধর্মীয় প্রতিষ্ঠান ছারছীনা দরবার শরীফে মাজার জিয়ারত করেছেন।</p>

<p>শনিবার (২১ ফেব্রুয়ারি) বিকেলে তারা দরবার শরীফে পৌঁছে মাজার জিয়ারত করেন এবং বিশেষ মোনাজাতে অংশ নেন। এ সময় দেশ ও জাতির কল্যাণ, শান্তি, সমৃদ্ধি ও উন্নয়ন কামনা করে দোয়া করা হয়।</p>

<p>জিয়ারত শেষে দুই সংসদ সদস্য দরবার শরীফের পীর সাহেবের সঙ্গে সৌজন্য সাক্ষাৎ করেন এবং পারস্পরিক কুশল বিনিময় করেন। এ সময় ধর্মীয়, সামাজিক ও সমসাময়িক বিভিন্ন বিষয় নিয়ে আলোচনা হয়।</p>

<p>পরবর্তীতে তারা দরবার শরীফে আয়োজিত ইফতার মাহফিলে অংশ নেন। ইফতার মাহফিলে স্থানীয় আলেম-ওলামা, গণ্যমান্য ব্যক্তিবর্গ, রাজনৈতিক নেতৃবৃন্দ এবং বিভিন্ন শ্রেণি-পেশার বিপুল সংখ্যক মানুষ উপস্থিত ছিলেন।</p>

<p>মাগরিবের নামাজ আদায় শেষে দুই সংসদ সদস্য উপস্থিত সবার কাছে দোয়া কামনা করেন এবং দেশের উন্নয়ন ও অগ্রযাত্রা অব্যাহত রাখতে সকলের সহযোগিতা প্রত্যাশা করেন।</p>