<p>বিএনপির স্থায়ী কমিটির সদস্য আমীর খসরু মাহমুদ চৌধুরী বলেছেন, আগামীর বাংলাদেশের যে রূপরেখা বিএনপি চেয়ারম্যান তারেক রহমান উপস্থাপন করেছেন, তা বাস্তবায়নের প্রত্যাশায় সাধারণ মানুষের মধ্যে ব্যাপক আগ্রহ সৃষ্টি হয়েছে। চট্টগ্রামে অনুষ্ঠিতব্য জনসমাগমটি কেবল রাজনৈতিক কর্মসূচি নয়, বরং দেশের সর্বসাধারণের অংশগ্রহণে একটি ব্যতিক্রমধর্মী সমাবেশ হবে।</p>

<p>সোমবার (১৯ জানুয়ারি) রাতে নগরীর মেহেদীবাগে আমীর খসরুর বাসভবনে &lsquo;পলোগ্রাউন্ড মাঠে তারেক রহমানের আগমন ও মহাসমাবেশ&rsquo; এর প্রস্তুতি বিষয়ে আয়োজিত সংবাদ সম্মেলনে তিনি এসব কথা বলেন।</p>

<p>আমীর খসরু বলেন, অতীতে দেশনেত্রী বেগম খালেদা জিয়া যখন পল্টন মাঠে কিংবা চট্টগ্রামে সমাবেশে অংশ নিয়েছেন, তখন সেখানে রাজনৈতিক পরিচয়ের বাইরে সর্বস্তরের মানুষের উপস্থিতি দেখা গেছে।</p>

<p>&#39;আগ্রাবাদ এলাকার অফিসগুলো বন্ধ রেখে কর্মকর্তা-কর্মচারীরা উপস্থিত হয়েছেন, শিক্ষার্থীরাও অংশ নিয়েছে। রাজনীতির সাথে সম্পৃক্ত নন-এমন বহু মানুষও শুধু এক নজর দেশনেত্রীকে দেখার জন্য সভায় এসেছিলেন। একই ধরনের উৎসাহ ও উদ্দীপনা এখন চট্টগ্রামবাসীর মধ্যে লক্ষ্য করা যাচ্ছে।&#39;</p>

<p>তিনি আরও বলেন, তারেক রহমান দেশে আসার পর বিভিন্ন কর্মসূচিতে যে জনসমাগম দেখা গেছে, সেটির ধারাবাহিকতা চট্টগ্রামেও দেখা যাবে।</p>

<p>মানুষ অধীর আগ্রহে অপেক্ষা করছে তাকে এক নজর দেখার ও তার বক্তব্য শোনার জন্য। তার জনপ্রিয়তা ও বক্তব্য সাধারণ মানুষের মধ্যে গ্রহণযোগ্যতা পাচ্ছে বলেই এই জনসমাগমের চরিত্র ভিন্ন হবে। এটি শুধু রাজনৈতিক সমাবেশে সীমাবদ্ধ থাকবে না। তবে কতটা বিশাল জনসমাগম হবে, তা আগাম বলা কঠিন বলেও মন্তব্য করেন তিনি।</p>

<p>এ সময় উপস্থিত ছিলেন চট্টগ্রাম সিটি করপোরেশনের মেয়র ডা. শাহাদাত হোসেন, বিএনপি চেয়ারপার্সনের উপদেষ্টা এস এম ফজলুল হক, বিভাগীয় সাংগঠনিক সম্পাদক মাহবুবের রহমান শামীম, চট্টগ্রাম-১ (মিরসরাই) আসনের বিএনপি প্রার্থী নুরুল আমিন, চট্টগ্রাম&ndash;৩ (সন্দ্বীপ) আসনের প্রার্থী মোস্তফা কামাল পাশা, চট্টগ্রাম&ndash;৪ (সীতাকুণ্ড) আসনের প্রার্থী লায়ন আসলাম চৌধুরী, চট্টগ্রাম&ndash;৫ (হাটহাজারী) আসনের প্রার্থী ও বিএনপির সহ&ndash;সাংগঠনিক সম্পাদক মীর মোহাম্মদ হেলাল উদ্দিন, চট্টগ্রাম&ndash;৮ (বোয়ালখালী ও চান্দগাঁও) আসনের প্রার্থী ও নগর বিএনপির আহ্বায়ক এরশাদ উল্লাহ, চট্টগ্রাম&ndash;৯ আসনের প্রার্থী আবু সুফিয়ান, চট্টগ্রাম&ndash;১০ আসনের প্রার্থী সাঈদ আল নোমান, চট্টগ্রাম&ndash;১২ (পটিয়া) আসনের প্রার্থী মোহাম্মদ এনামুল হক, চট্টগ্রাম&ndash;১৩ (আনোয়ারা) আসনের প্রার্থী সরওয়ার জামাল নিজাম, চট্টগ্রাম&ndash;১৪ (চন্দনাইশ ও সাতকানিয়া আংশিক) আসনের প্রার্থী জসীম উদ্দীন আহমেদ, চট্টগ্রাম&ndash;১৫ আসনের প্রার্থী নাজমুল মোস্তফা আমিন, চট্টগ্রাম&ndash;১৬ (বাঁশখালী) আসনে চট্টগ্রাম দক্ষিণ জেলা বিএনপির যুগ্ম আহ্বায়ক মিশকাতুল ইসলাম চৌধুরী, নগর বিএনপির সাবেক সাধারণ সম্পাদক আবুল হাশেম বক্কর ও নগর বিএনপির সদস্য সচিব নাজিমুর রহমান।</p>

<p>&nbsp;</p>

<p>&nbsp;</p>

<p>কাওছার/এ/ন্যাশ</p>