<p>নরসিংদীর রায়পুরায় নিখোঁজের একদিন পর প্রতিবেশীর ভবনের ছাদ থেকে আবদুর রহমান নামে এক শিশুর মরদেহ উদ্ধার করেছে পুলিশ।&nbsp;<br />
রোববার (১৫ মার্চ) সকালে উপজেলার মরজাল ইউনিয়নের চর-মরজাল গ্রামে এ ঘটনা ঘটে। নিহত আবদুর রহমান (৬) উপজেলার মরজাল ইউনিয়নের চরমরজাল গ্রামের মালয়েশিয়া প্রবাসী শক্কুর আলীর ছেলে।</p>

<p>স্থানীয় সূত্রে জানা গেছে, শনিবার (১৪ মার্চ) সকালে আবদুর রহমান মায়ের কাছ থেকে টাকা নিয়ে দোকান থেকে খাবার কিনে খায়। পরে বাড়ি থেকে বের হওয়ার পর থেকেই নিখোঁজ ছিল আবদুর রহমান। অনেক খোঁজাখুঁজির পরও তার সন্ধান না পাওয়ায় পরিবারের পক্ষ থেকে রায়পুরা থানায় একটি নিখোঁজ ডায়েরি (জিডি) করা হয়। রোববার সকাল ১০টার দিকে প্রতিবেশী ইদ্রিস মিয়া তার নির্মাণাধীন বাড়ির ছাদে পানি দিতে গেলে সেখানে আবদুর রহমানের মরদেহ পড়ে থাকতে দেখেন। পরে তিনি বিষয়টি আশপাশের লোকজন ও পরিবারের সদস্যদের জানান। খবর পেয়ে স্থানীয়রা ঘটনাস্থলে ভিড় করেন এবং পরে পুলিশকে খবর দেওয়া হয়। পরে পুলিশ গিয়ে ঘটনাস্থল থেকে শিশুটির মরদেহ উদ্ধার করে।</p>

<p>শিশুর মা বলেন, শনিবার সকালে বাড়ি থেকে আমার ছেলে নিখোঁজ হয়েছে। অনেক খোঁজাখুঁজি করেও পাইনি। আজকে সকালে প্রতিবেশীর ছাদে তার মরদেহ পাই। আমাদের কোনো শত্রু নেই। আমি ছেলে হত্যার বিচার চাই।</p>

<p>রায়পুরা থানার ওসি (তদন্ত) প্রবীর কুমার ঘোষ বলেন, শিশুটির গলায় আঘাতের চিহ্ন পাওয়া গিয়েছে। এ ব্যাপারে তদন্তের পর বিস্তারিত বলা যাবে। আর মৃত্যুর প্রকৃত কারণ উদ্&zwnj;ঘাটনের মাধ্যমে আইনগত ব্যবস্থা প্রক্রিয়াধীন।&nbsp;</p>

<p><br />
&nbsp;</p>