<p>রৌমারী উপজেলা স্বাস্থ্য কমপ্লেক্সের স্টোরকিপার ফারুক আহমেদ কর্তৃক বিপুল পরিমাণ সরকারি ওষুধ ও চিকিৎসা সরঞ্জাম চোরাইভাবে বিক্রির উদ্দেশ্যে ঢাকায় পাঠানোর সময় পুলিশের হাতে ধরা পড়ার ঘটনা এলাকায় ব্যাপক চাঞ্চল্যের সৃষ্টি করেছে।</p>

<p>জানা যায়, রৌমারী উপজেলা স্বাস্থ্য কমপ্লেক্সের স্টোরকিপার ফারুক আহমেদ প্রায় ৪০ হাজার পিস মেট্রোনিডাজল ট্যাবলেট ও ১৮টি ওজন মাপার মেশিন অবৈধভাবে বিক্রির উদ্দেশ্যে ঢাকার মিটফোর্ড এলাকার বাবু বাজারে মুন্না নামে এক ব্যক্তির কাছে পাঠানোর পরিকল্পনা করেন। এ উদ্দেশ্যে তিনি রৌমারী থেকে পাঠাও কুরিয়ার সার্ভিসের মাধ্যমে মালামাল পাঠানোর জন্য বুকিং দিতে যান।</p>

<p>এসময় কুরিয়ার সার্ভিসের ম্যানেজার মেহেদী হাসান বুকিংয়ের সময় সন্দেহ হওয়ায় মালামালের কার্টন খুলে দেখেন। তখন তিনি দেখতে পান, কার্টনের ভেতরে সরকারি ওষুধ ও স্বাস্থ্যসেবার সরঞ্জাম রয়েছে। বিষয়টি অবৈধ ও সন্দেহজনক মনে হওয়ায় তিনি বুকিং গ্রহণ না করে তাৎক্ষণিকভাবে স্থানীয় সাংবাদিক ও প্রশাসনকে অবহিত করেন।</p>

<p>খবর পেয়ে রৌমারী থানা পুলিশ দ্রুত ঘটনাস্থলে পৌঁছে সরকারি ওষুধ ও সরঞ্জামসহ স্টোরকিপার ফারুক আহমেদকে আটক করে থানায় নিয়ে যায়। পরে এ ঘটনায় তার বিরুদ্ধে রৌমারী থানায় একটি চুরির মামলা দায়ের করা হয়েছে।</p>

<p>স্থানীয় সচেতন &nbsp;মহলের ধারনা হাসপাতাল কতৃপক্ষের যোগসাজসে এমন চোরাচালান সংঘটিত হয়েছে। তারা এ ঘটনার সুষ্ঠু তদন্ত ও জড়িতদের বিরুদ্ধে কঠোর আইনগত ব্যবস্থা গ্রহণের দাবি জানিয়েছেন।</p>

<p>এ বিষয়ে রৌমারী থানা অফিসার ইনচার্জ মোঃ কাওসার আলী জানান , উদ্ধার হওয়া মালামালের তালিকা প্রস্তুত করা হয়েছে এবং বিষয়টি তদন্ত করে প্রয়োজনীয় আইনগত ব্যবস্থা গ্রহণ করা হবে।</p>