<p>নারায়ণগঞ্জের রূপগঞ্জে দুই মাসের বকেয়া বেতন ও ঈদ বোনাসের দাবিতে একটি পোশাক কারখানার শ্রমিকরা ঢাকা&ndash;সিলেট মহাসড়ক অবরোধ করে বিক্ষোভ করে।&nbsp;</p>

<p>বুধবার (১১ মার্চ) সকালে উপজেলার তারাবো পৌরসভার খাদুন এলাকায় অবস্থিত ভূঁইয়া ফেব্রিকস নামের কারখানার প্রায় চার শতাধিক শ্রমিক ঢাকা-সিলেট মহাসড়ক অবরোধ করে বিক্ষোভ করেন।&nbsp;</p>

<p>প্রায় এক ঘণ্টা মহাসড়ক অবরোধ করে রাখায় মহাসড়কের দুপাশে দীর্ঘ যানজটের সৃষ্টি হয়, এতে ভোগান্তিতে পড়ে সাধারণ যাত্রী ও পরিবহনচালকরা।</p>

<p>বিক্ষুব্ধ শ্রমিকদের অভিযোগ, কারখানাটিতে কর্মরত প্রায় চার শতাদিক শ্রমিকদের জানুয়ারি ও ফেব্রুয়ারি মাসের বেতন বকেয়া রয়েছে এবং ঈদ বোনাসের দাবিতে তাদের বিক্ষোভ। বারবার তাগাদা দেওয়া সত্ত্বেও মালিকপক্ষ &ldquo;দিবো, দিচ্ছি&rdquo; বলে সময়ক্ষেপণ করে আসছিল। বুধবার সকালে শ্রমিকরা কাজে যোগ দিতে এসে জানতে পারেন, তাদের বকেয়া বেতন ও বোনাস পরিশোধ করতে আরো সময় লাগবে। ফলে শ্রমিকরা কারখানা থেকে বের হয়ে ঢাকা&ndash;সিলেট মহাসড়কে অবস্থান নেন এবং সড়ক অবরোধ করে বিক্ষোভ শুরু করেন।</p>

<p>হঠাৎ করে মহাসড়ক অবরোধের কারণে দুই পাশে যানবাহনের দীর্ঘ সারি তৈরি হয়। দূরপাল্লার বাস, পণ্যবাহী ট্রাক ও ব্যক্তিগত যানবাহন আটকা পড়ে। এতে কয়েক হাজার যাত্রী দুর্ভোগে পড়েন।</p>

<p>পরিস্থিতি নিয়ন্ত্রণে আনতে পুলিশ ঘটনাস্থলে গিয়ে শ্রমিক ও মালিকপক্ষের সঙ্গে আলোচনা করে। পরে মালিকপক্ষ বৃহস্পতিবার ১২ মার্চের মধ্যে বকেয়া বেতন ও ঈদ বোনাস পরিশোধের আশ্বাস দিলে প্রশাসনের মধ্যস্থতায় শ্রমিকরা অবরোধ তুলে নিয়ে কারখানায় ফিরে কাজে যোগ দেন। এরপর ধীরে ধীরে স্বাভাবিক হতে শুরু করে ঢাকা&ndash;সিলেট মহাসড়কের যান চলাচল।</p>

<p>রূপগঞ্জ থানার উপ-পরিদর্শক (এসআই) হুমায়ূন আহমেদ জানান, শ্রমিকদের দাবির বিষয়ে মালিকপক্ষ দ্রুত বেতন পরিশোধের আশ্বাস দেওয়ায় তারা অবরোধ প্রত্যাহার করে কাজে ফিরে গেছেন। পরিস্থিতি বর্তমানে স্বাভাবিক রয়েছে।</p>