<p>বগুড়া সফরে যাচ্ছেন বিএনপির ভারপ্রাপ্ত চেয়ারম্যান তারেক রহমান । আগামী রোববার (১১ জানুয়ারি) বগুড়া সফরের পথে সিরাজগঞ্জে একটি দোয়া মাহফিলে অংশ নেবেন তিনি। বিকেল ২টা ৩০ মিনিটে সিরাজগঞ্জ সদর উপজেলার কালিয়া হরিপুর ইউনিয়নের বিসিক শিল্পপার্কে এ দোয়া মাহফিল অনুষ্ঠিত হবে।</p>

<p>মরহুমা সাবেক প্রধানমন্ত্রী বেগম খালেদা জিয়ার রুহের মাগফেরাত কামনায় সিরাজগঞ্জ জেলা বিএনপির উদ্যোগে এই দোয়া মাহফিলের আয়োজন করা হয়েছে। এতে তারেক রহমানের উপস্থিতিকে কেন্দ্র করে জেলা বিএনপির নেতাকর্মীদের মধ্যে ব্যাপক উৎসাহ ও উদ্দীপনা লক্ষ্য করা যাচ্ছে।</p>

<p>সিরাজগঞ্জ জেলা বিএনপির সাধারণ সম্পাদক সাইদুর রহমান বাচ্চু বিষয়টি নিশ্চিত করে জানান, জেলা বিএনপির আয়োজনে অনুষ্ঠিত এ দোয়া মাহফিলে বিএনপির ভারপ্রাপ্ত চেয়ারম্যান তারেক রহমান উপস্থিত থাকবেন। তিনি আরও জানান, অনুষ্ঠানে বিভিন্ন মাদ্রাসার শিক্ষক-শিক্ষার্থী, বিএনপি ও এর অঙ্গ ও সহযোগী সংগঠনের নেতাকর্মীসহ সর্বস্তরের মানুষকে অংশগ্রহণের জন্য আমন্ত্রণ জানানো হয়েছে।</p>

<p>উল্লেখ্য, লন্ডনে দীর্ঘ ১৭ বছরের নির্বাসিত জীবন শেষে দেশে ফেরার পর এটিই তারেক রহমানের প্রথম ঢাকার বাইরের জেলা সফর। এই সফরকে ঘিরে রাজনৈতিক অঙ্গনে বাড়তি গুরুত্ব পাচ্ছে সিরাজগঞ্জের দোয়া মাহফিলটি।</p>

<p>&nbsp;</p>