<p>ফরিদপুরের সদরপুর উপজেলায় গোখরা সাপের ছোবলে আহত হয়ে সাপসহ হাসপাতালে চিকিৎসা নিতে উপস্থিত হয়েছেন রিপন শিকদার (৩৫) নামে এক যুবক। ঘটনাটি এলাকায় ব্যাপক চাঞ্চল্যের সৃষ্টি করেছে।</p>

<p>বৃহস্পতিবার (৩০ এপ্রিল) দুপুরে এ ঘটনা ঘটে।&nbsp;</p>

<p>স্থানীয় সূত্রে জানা যায়, উপজেলার ভাষানচর ইউনিয়নের আমিরাবাদ গ্রামের বাসিন্দা ও পেশায় দোকানদার রিপন শিকদার দুপুরের দিকে নিজ দোকানে একটি বয়ামে হাত দেওয়ার সময় ভেতরে লুকিয়ে থাকা বিষধর গোখরা সাপ তাকে ছোবল দেয়। এতে তিনি গুরুতর আহত হন।</p>

<p>ঘটনার পর স্থানীয়দের সহায়তায় সাপটি ধরা হয় এবং রিপনকে দ্রুত উপজেলা স্বাস্থ্য কমপ্লেক্সে নেওয়া হয়। সাপটিও সঙ্গে নিয়ে হাসপাতালে আসেন তিনি, যাতে চিকিৎসকরা দ্রুত সঠিক ব্যবস্থা নিতে পারেন।</p>

<p>সদরপুর উপজেলা স্বাস্থ্য কমপ্লেক্স সূত্রে জানা গেছে, হাসপাতালে আনার পরপরই রিপন শিকদারকে অ্যান্টিভেনম প্রয়োগ করা হয়। বর্তমানে তিনি চিকিৎসকদের নিবিড় পর্যবেক্ষণে রয়েছেন।</p>

<p>এ বিষয়ে কর্তব্যরত চিকিৎসক ডা. এফতেখার জানান, সময়মতো হাসপাতালে আনার কারণে রোগীর অবস্থা বর্তমানে স্থিতিশীল রয়েছে। তবে পরবর্তী কয়েকঘণ্টা তাকে পর্যবেক্ষণে রাখা হবে।</p>