<p>রাজশাহীর বাগমারা উপজেলায় ভিজিএফের চাল না পেয়ে বিএনপির বিরুদ্ধে শ্লোগান দেওয়া এক ব্যক্তিকে কিল-ঘুষি মেরে তাড়িয়ে দেওয়া হয়েছে।</p>

<p>রোববার (১৫ মার্চ) দুপুরে ভবানীগঞ্জ পৌরসভার সামনে এই ঘটনা ঘটে।</p>

<p>পৌরসভার সাবেক মেয়র ও পৌর বিএনপির সভাপতি আবদুর রাজ্জাক এমন ঘটনা ঘটান। ভুক্তভোগী ব্যক্তির নাম সিরাজুল ইসলাম। তিনি পৌরসভার বিলবাড়ি মহল্লার বাসিন্দা। তাকে মারধরের একটি ভিডিওতে দেখা যায়, বিএনপি নেতা আবদুর রাজ্জাক কিল-ঘুষি মারছেন, আর সিরাজুল সরে যাচ্ছেন। একপর্যায়ে সিরাজুল দৌড় দিলে রাজ্জাকও কিছুটা তার পেছনে গিয়ে থেমে যান। এসময় সিরাজুল ইসলামের হাতে একটি খালি বস্তা দেখা গেছে।</p>

<p>স্থানীয় সূত্রে জানা গেছে, এবার ঈদ উপলক্ষে ভবানীগঞ্জ পৌরসভায় ৪,৬২৫ জনের জন্য ১০ কেজি করে ভিজিএফ চাল বরাদ্দ আসে। তালিকা প্রস্তুত করেন বিএনপি ও জামায়াতের নেতারা। সকাল থেকে ভবানীগঞ্জের আলুহাটায় চাল বিতরণ করা হচ্ছিল। সেখানে আগে চাল পেতেন এমন হতদরিদ্ররাও আসেন। কিন্তু এবার তালিকায় নাম না থাকার কারণে তাদের চাল দেওয়া হয়নি।</p>

<p>পরে যারা চাল পাননি, তারা পৌরসভায় যান পৌর প্রশাসক ও উপজেলা সহকারী কমিশনার (ভূমি) সাইফুল ইসলাম ভুঁইয়ার সঙ্গে কথা বলতে। সেখানে বিএনপি নেতারাও অবস্থান করছিলেন। চাল না পাওয়া অনেকে পৌরসভার সামনে বিভিন্ন শ্লোগান দিতে থাকেন। এসময় সিরাজুল ইসলামকে মারধর করেন পৌর বিএনপির সভাপতি আবদুর রাজ্জাক।</p>

<p>ঘটনার পর উত্তেজনা ছড়িয়ে পড়লে পুলিশ ও সেনাবাহিনীর সদস্যরা ঘটনাস্থলে উপস্থিত হন। এই ঘটনার প্রতিবাদ জানিয়ে পরে বাগমারা প্রেসক্লাবে সংবাদ সম্মেলন করেন স্থানীয় জামায়াতের নেতারা। সংবাদ সম্মেলনে ভবানীগঞ্জ পৌর জামায়াতের আমির আশিকুর রহমান আশিক বলেন, &ldquo;অসহায় লোকজন চাল পাচ্ছে না এমন ঘটনা প্রশাসনকে জানাতে গেলে আগে থেকেই সেখানে থাকা বিএনপির লোকজন ধাক্কা দিয়ে বের করে দেন। অসহায়দের ওপর হামলার ঘটনায় জড়িতদের বিরুদ্ধে দ্রুত আইনগত ব্যবস্থা গ্রহণের দাবি জানানো হয়েছে।&rdquo;</p>

<p>ভুক্তভোগী সিরাজুল ইসলামের সঙ্গে কথা বলা যায়নি। ঘটনাটি জানতে চাইলে বিএনপি নেতা আবদুর রাজ্জাক বলেন, &ldquo;আমি নিজে সিরাজুলকে চাল দেওয়ার জন্য স্লিপ দিয়েছি। কিন্তু পরে সে জামায়াতের লোকজনের সঙ্গে দাঁড়িয়ে বিএনপির বিরুদ্ধে শ্লোগান দিচ্ছিল। স্লিপ দিয়েছি, সেটা নিয়ে সে কী করেছে তা বলতে পারব না। এ জন্যই আমার রাগ লেগেছিল।&rdquo;</p>

<p>ভবানীগঞ্জ পৌরসভার প্রশাসক, উপজেলা সহকারী কমিশনার (ভূমি) সাইফুল ইসলাম ভুঁইয়া বলেন, &ldquo;বিএনপি-জামায়াতের স্থানীয় নেতৃবৃন্দের পরামর্শেই তালিকা করে সুন্দরভাবে চাল দেওয়া হয়েছে। এ ধরনের ঘটনা শুনেছি। এটি একটি বিচ্ছিন্ন ঘটনা। কেন ঘটেছে তা জানি না।&rdquo;</p>