<p>পিরোজপুরের নেছারাবাদ (স্বরূপকাঠি) উপজেলার যুবদল নেতা মো. মারুফ তালুকদারের বিরুদ্ধে সামাজিক যোগাযোগমাধ্যম ফেসবুকে বিভ্রান্তিকর ও মানহানিকর তথ্য প্রচারের অভিযোগে সংবাদ সম্মেলন করেছেন।</p>

<p>রবিবার (২৬ এপ্রিল) তিনি এক লিখিত বক্তব্যে জানান, গত ২৩ এপ্রিল থেকে অজ্ঞাতনামা ব্যক্তি বা গোষ্ঠী তার ছবি ব্যবহার করে একাধিক ফেসবুক আইডি থেকে তার নামে মিথ্যা ও ভিত্তিহীন তথ্য প্রচার করছে। এসব পোস্টের মাধ্যমে তাকে জড়িয়ে বিভিন্ন অপরাধমূলক অভিযোগ তুলে ধরা হচ্ছে, যা সম্পূর্ণ মিথ্যা ও উদ্দেশ্যপ্রণোদিত বলে তিনি দাবি করেন।</p>

<p>মারুফ তালুকদার অভিযোগ করেন, &ldquo;দৈনিক প্রচার&rdquo;, &ldquo;XoHan Khalifa&rdquo; এবং &ldquo;নেছারাবাদ টাইমস&rdquo; নামক তিনটি ফেসবুক আইডি ব্যবহার করে তার ছবি দিয়ে ভুয়া পোস্ট করা হচ্ছে। এসব পোস্টের কারণে সাধারণ মানুষের মধ্যে বিভ্রান্তি সৃষ্টি হচ্ছে এবং তার সামাজিক ও ব্যক্তিগত সুনাম মারাত্মকভাবে ক্ষুণ্ন হচ্ছে।</p>

<p>তিনি আরও জানান, এ বিষয়ে আইনি পদক্ষেপ গ্রহণের লক্ষ্যে তিনি নেছারাবাদ (স্বরূপকাঠি) থানায় একটি সাধারণ ডায়েরি (জিডি নং-৯৯৭) করেছেন।</p>

<p>সংবাদ সম্মেলনে তিনি প্রশাসনের প্রতি অনুরোধ জানান, দ্রুত বিষয়টি তদন্ত করে দোষীদের চিহ্নিত করে আইনের আওতায় আনা হোক। একইসঙ্গে তিনি সকলকে যাচাই-বাছাই ছাড়া কোনো তথ্য সামাজিক যোগাযোগমাধ্যমে শেয়ার না করার আহ্বান জানান।</p>

<p>তিনি বলেন, &ldquo;আমি একজন রাজনৈতিক ও সামাজিক ব্যক্তি। আমার বিরুদ্ধে এ ধরনের অপপ্রচার শুধু আমাকে নয়, আমার পরিবার ও অনুসারীদেরও বিব্রত করছে।&rdquo;</p>

<p>সংবাদ সম্মেলনে স্থানীয় গণমাধ্যমকর্মী ও গণ্যমান্য ব্যক্তিরা উপস্থিত ছিলেন।</p>