<p>ময়মনসিংহের ফুলবাড়িয়া উপজেলায় ছেলের লাঠির আঘাতে হোসেন আলী (৮৫) নামের এক বৃদ্ধ নিহত হয়েছেন। এ ঘটনায় পুলিশ জিজ্ঞাসাবাদের জন্য দুই জনকে আটক করেছে।</p>

<p>রোববার (২৯ মার্চ) সকালে উপজেলার রাধাকানাই ইউনিয়নের খালইপুড়া গ্রামে এ ঘটনা ঘটে। আটককৃতরা হলেন&mdash;নিহতের ছেলে, ভ্যান চালক রফিকুল ইসলাম এবং নাতি ইব্রাহিম খলিল।</p>

<p>ফুলবাড়িয়া থানার ভারপ্রাপ্ত কর্মকর্তা (ওসি) মো: সাইফুল্লাহ সাঈদ ঘটনার সত্যতা নিশ্চিত করেছেন। তিনি বলেন, জমি সংক্রান্ত বিরোধের জের ধরে ছেলে ও নাতির লাঠির আঘাতে বৃদ্ধকে হত্যা করা হয়েছে। এ ঘটনায় মূল অভিযুক্তরা আটক রয়েছেন এবং তাদের জিজ্ঞাসাবাদ চলছে। আইনগত ব্যবস্থা প্রক্রিয়াধীন রয়েছে।</p>

<p>স্থানীয় সূত্র জানায়, নিহত হোসেন আলীর সঙ্গে তার ছেলে রফিকুল ইসলামের পারিবারিক বিষয়ে বিরোধ চলছিল। ঘটনার দিন জমি সংক্রান্ত তুচ্ছ ঘটনাকে কেন্দ্র করে রফিকুল ইসলাম ও তার নাতি ইব্রাহিম খলিলসহ অন্যরা মিলে বৃদ্ধ হোসেন আলীর ওপর হামলা চালিয়ে মারধর করেন।</p>

<p>প্রত্যক্ষদর্শী ও স্বজনদের দাবি, ঘাতক ছেলে ও নাতিরা মিলে বৃদ্ধকে বাঁশের লাঠি দিয়ে এলোপাথাড়ি মারধর করতে থাকেন। একপর্যায়ে লাঠির আঘাতে বৃদ্ধ মাটিতে লুটিয়ে পড়লে ঘটনাস্থলেই তার মৃত্যু হয়।</p>