<p>দিনাজপুরের নবাবগঞ্জ উপজেলায় সমতলে বসবাসরত অনগ্রসর ক্ষুদ্র নৃ-গোষ্ঠীর আর্থ-সামাজিক উন্নয়নে ছাগল ও বিভিন্ন কৃষি উপকরণ বিতরণ করা হয়েছে। একই সঙ্গে কৃষকদের মাঝে বিনামূল্যে আউস ধানের বীজ, পাট বীজ ও রাসায়নিক সার বিতরণ করা হয়।</p>

<p>শনিবার (১১ এপ্রিল) দুপুরে উপজেলা পরিষদ অডিটোরিয়ামে উপজেলা কৃষি অফিস, উপজেলা প্রাণিসম্পদ অফিস এবং সমাজসেবা অধিদপ্তরের যৌথ বাস্তবায়নে আয়োজিত এক অনুষ্ঠানে এসব উপকরণ বিতরণ করা হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন সমাজকল্যাণ এবং মহিলা ও শিশু বিষয়কমন্ত্রী অধ্যাপক ডা. এ জেড এম জাহিদ হোসেন এমপি।&nbsp;</p>

<p>প্রধান অতিথির বক্তব্যে তিনি বলেন, &ldquo;দেশের পিছিয়ে পড়া জনগোষ্ঠীর আর্থ-সামাজিক উন্নয়নে বর্তমান সরকার নিরলসভাবে কাজ করে যাচ্ছে। ইতোমধ্যে ফ্যামিলি কার্ড বিতরণ কার্যক্রম শুরু হয়েছে এবং কৃষকদের দীর্ঘদিনের দাবি অনুযায়ী কৃষি ঋণ মওকুফ করা হয়েছে।&rdquo;</p>

<p>তিনি আরো ঘোষণা দেন, &ldquo;কৃষকদের দীর্ঘমেয়াদী সুবিধা নিশ্চিত করতে আগামী পহেলা বৈশাখ সারা দেশে আনুষ্ঠানিকভাবে &lsquo;কৃষি কার্ড&rsquo; উদ্বোধন করা হবে।&rdquo;</p>

<p>তিনি আরো বলেন, সামাজিক অপরাধ দমনে সরকার জিরো টলারেন্স নীতি অনুসরণ করছে। মাদক ও শিশু নির্যাতনের ঘটনায় জড়িত কাউকেই কোনো ছাড় দেওয়া হবে না। অপরাধী যেই হোক, আইন অনুযায়ী কঠোর ব্যবস্থা গ্রহণ করা হবে। এ ধরনের সামাজিক ব্যাধি নির্মূলে তিনি প্রশাসন ও সকল শ্রেণি-পেশার মানুষকে ঐক্যবদ্ধভাবে কাজ করার আহ্বান জানান।</p>

<p>উপজেলা নির্বাহী কর্মকর্তা জিল্লুর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সমাজসেবা, প্রাণিসম্পদ ও কৃষি অধিদপ্তরের ঊর্ধ্বতন কর্মকর্তাবৃন্দ এবং স্থানীয় জনপ্রতিনিধিগণ।&nbsp;<br />
এছাড়া বিএনপি ও অঙ্গ-সহযোগী সংগঠনের জেলা ও স্থানীয় নেতৃবৃন্দরা।</p>

<p>অনুষ্ঠানে উপজেলার ৯টি ইউনিয়ন থেকে আগত উপকারভোগীদের মাঝে উন্নত জাতের ছাগল, কৃষি বীজ ও রাসায়নিক সার বিতরণ করা হয়।</p>

<p>উপকরণ পেয়ে উপকারভোগীরা সন্তোষ প্রকাশ করে জানান, এই সহায়তার ফলে তারা স্বাবলম্বী হওয়ার সুযোগ পাবেন। ক্ষুদ্র নৃ-গোষ্ঠীর প্রতিনিধিরা সরকারের এই উদ্যোগকে ইতিবাচক বলে উল্লেখ করেন এবং ভবিষ্যতে এ ধরনের কার্যক্রম আরও সম্প্রসারণের দাবি জানান।</p>