<p>নীলফামারীর সৈয়দপুরে অপরিপক্ব আম বিক্রির দায়ে এক ফল ব্যবসায়ীকে ১ লাখ টাকা জরিমানা করেছে ভ্রাম্যমাণ আদালত।</p>

<p>বুধবার (৩০ এপ্রিল) বিকেলে শহরের ১ নম্বর রেলঘুমটি এলাকায় অবস্থিত &lsquo;মিতু ফল ভান্ডার&rsquo;-এ অভিযান চালিয়ে জরিমানা করা হয়।&nbsp;</p>

<p>অভিযানে নেতৃত্ব দেন উপজেলা সহকারী কমিশনার (ভূমি) ও নির্বাহী ম্যাজিস্ট্রেট মো. সাব্বির হোসেন। এ সময় নিরাপদ খাদ্য অধিদপ্তরের কর্মকর্তারাও উপস্থিত ছিলেন।</p>

<p>অভিযান চলাকালে দোকানের মালিক মো. মাকসুদ আলম আম ক্রয়ের বৈধ রশিদ দেখাতে ব্যর্থ হন এবং অপরিপক্ব আম কেনাবেচার বিষয়টি স্বীকার করেন। এ অপরাধে তাকে নিরাপদ খাদ্য আইন, ২০১৩-এর ৩৮ ধারায় ১ লাখ টাকা জরিমানা করা হয়। পাশাপাশি জব্দকৃত আম জনসম্মুখে ধ্বংস করা হয়।</p>

<p>নির্বাহী ম্যাজিস্ট্রেট মো. সাব্বির হোসেন বলেন, &ldquo;জনস্বাস্থ্যের ঝুঁকি এড়াতে এবং নিরাপদ খাদ্য নিশ্চিত করতে এ ধরনের অভিযান অব্যাহত থাকবে। কোনোভাবেই অপরিপক্ব বা ক্ষতিকর খাদ্যপণ্য বাজারজাত করতে দেওয়া হবে না।&rdquo;</p>

<p>নিরাপদ খাদ্য কর্মকর্তা মো. সিহাব উদ্দিন জানান, ভোক্তাদের নিরাপদ খাদ্য নিশ্চিত করতে নিয়মিত বাজার তদারকি জোরদার করা হয়েছে এবং এ ধরনের অপরাধের বিরুদ্ধে কঠোর ব্যবস্থা নেওয়া হবে।</p>