<p>বরিশালের বাবুগঞ্জ উপজেলার মাধবপাশা ইউনিয়নের পূর্ব রহমতপুর এলাকার মোহনগঞ্জ হাই স্কুল অ্যান্ড কলেজ মাঠে বসেছে গ্রামীণ ঐতিহ্যের এক প্রাণবন্ত মেলা। স্থানীয় যুবসমাজ ও এলাকাবাসীর সম্মিলিত উদ্যোগে আয়োজিত এ মেলা ইতোমধ্যে উৎসবমুখর পরিবেশ সৃষ্টি করেছে।</p>

<p>শনিবার (১৮ এপ্রিল) বিকেল থেকে শুরু হওয়া এ মেলায় রয়েছে নানা ধরনের দোকানপাট, মুখরোচক খাবারের স্টল এবং বিভিন্ন বিনোদন আয়োজন। শিশু থেকে শুরু করে সব বয়সী মানুষের উপস্থিতিতে মেলা প্রাঙ্গণ দিনভর সরগরম থাকছে।</p>

<p>মেলার অন্যতম প্রধান আকর্ষণ হিসেবে প্রতিদিন সন্ধ্যার পর অনুষ্ঠিত হচ্ছে গ্রামবাংলার ঐতিহ্যবাহী জারি গান। রাতভর চলা এই জারি গানের আসর দর্শনার্থীদের বিশেষভাবে আকৃষ্ট করছে এবং প্রবীণদের পাশাপাশি নতুন প্রজন্মের মাঝেও তৈরি করছে বাড়তি আগ্রহ।</p>

<p>আয়োজকরা জানান, গ্রামীণ সংস্কৃতিকে নতুন প্রজন্মের কাছে তুলে ধরা এবং সামাজিক বন্ধনকে আরও সুদৃঢ় করাই এ মেলার মূল উদ্দেশ্য। তাদের মতে, এ ধরনের আয়োজন স্থানীয় মানুষের মাঝে সম্প্রীতি ও আনন্দের বার্তা ছড়িয়ে দেয়।</p>

<p>এদিকে মেলার সার্বিক নিরাপত্তা নিশ্চিত করতে এয়ারপোর্ট থানার পুলিশ টিম মাঠে কাজ করছে। দায়িত্বপ্রাপ্ত পুলিশ সদস্যরা দর্শনার্থীদের নিরাপত্তা ও শৃঙ্খলা বজায় রাখতে সতর্ক অবস্থানে রয়েছেন।</p>

<p>সব মিলিয়ে মোহনগঞ্জের এই মেলা এখন এলাকাবাসীর জন্য পরিণত হয়েছে আনন্দ-উৎসবের মিলনমেলায়।</p>